title: Bis(2-kloorietyyli)etyyliamiini

text: Altistuneet kohdat pitäisi saada huuhdottua muutaman minuutin aikana. Peseytymisessä voi käyttää laimeaa natriumhypokloriitti-liuosta. Varsinaista vastalääkettä ei ole.


title: Bis(2-kloorietyyli)etyyliamiini

text: Bis(2-kloorietyyli)etyyliamiinia voidaan käyttää taistelukaasuna. Se voidaan levittää joko aerosolina tai kaasuna. Aerosolina se saattaa pilata viljelmiä. Virallisten tietojen mukaan sitä ei ole koskaan käytetty aseena. HN1:a on käytetty myös syylien poistoon.


title: Saiga-12

text:
Saiga-12 on venäläisen Kalašnikov-konsernin Iževskissa valmistama itselataava taisteluhaulikko, joka esiteltiin 1990-luvun alkupuolella.
Kaikki Saiga-haulikot valmistetaan Izmasin tehtaalla Venäjällä.


title: Saiga-12

text: Saiga-12 haulikko on suunniteltu AK-aseiden "kaavan" mukaan. Täten se onkin ulkonäöllisestikin hyvin lähellä AK-sarjan rynnäkkökivääreitä. AK-sarjan aseet ovat yleisesti tunnettuja luotettavuudestaan. Haulikosta on myynnissä useita erilaisia versioita, joskin osa on kielletty siviilimarkkinoille.


title: USAS-12

text: USAS-12 eli Universal Sports Automatic Shotgun 12 gauge on yhdysvaltalaisen Maxwell Atchissonin 1980-luvulla kehittämä automaattihaulikko.


title: USAS-12

text: Ase toimii joko kerta- tai täysautomaattina ampuen enimmillään 450 laukausta minuutissa.


title: 7.62×25 mm Tokarev

text: 7.62×25 mm Tokarev on vuonna 1902 kehitetty patruunatyyppi Tokarev TT-33 -pistoolia varten.


title: 7.62×25 mm Tokarev

text: 7.62×25 mm -patruunaa on käytetty pistoolien lisäksi myös konepistooleissa. Esimerkiksi PPŠ-41 -konepistoolissa. Patruuna on kehuttu sen "erinomaisesta" läpäisykyvystä.


title: 7.62×25 mm Tokarev

text: Neuvostoliitossa aloitettiin 1920-luvulla etsimään korvaajaa Nagant-revolverille. Lopulta päädyttiin Fjodor Tokarevin suunnitelemaan TT-33 -pistooliin. Pistoolia varten suunniteltiin 7.62x25 mm Tokarev patruuna, johon otettiin mallia saksalaisesta 7.63×25 Mauser -patruunasta.


title: Jesse Leach

text: Jesse David Leach (s. 3. heinäkuuta 1978) on amerikkalainen muusikko Providencesta, Rhode Islandilta. Hän on parhaiten tunnettu urastaan metalcore-yhtye Killswitch Engagen laulajana. Hänen muita yhtyeitään ovat Seemless, The Empire Shall Fall sekä Times of Grace. Vuonna 2012 hän palasi Killswitch Engageen erottuaan yhtyeestä henkilökohtaisista syistä vuonna 2002.


title: Jesse Leach

text: Leachin ensimmäinen bändi, Corrin, perustettiin 1990-luvun alussa. Corrin nauhoitti neljä kappaletta vuonna 1996. Kappaleet julkaistiin CD:llä Propaganda Machinen toimesta vuonna 1998 bändin hajoamisen jälkeen.


title: Jesse Leach

text: Leachin toinen bändi, Nothing Stays Gold, perustettiin 1990-luvun puolivälissä. Yhtye ehti julkaista yhden EP:n ennen hajoamistaan vuonna 1997.


title: Jesse Leach

text: Osa yhtyeiden Overcast ja Aftershock jäsenistä olivat perustamassa uutta yhtyettä Massachusettsin alueella, ja he etsivät laulajaa. Vuonna 1999 Leach, basisti Mike D'Antonio sekä kitaristit Joel Stroetzel ja Adam Dutkiewicz perustivat Killswitch Engagen. Heidän debyyttialbuminsa, Killswitch Engage, julkaistiin heinäkuun 11. päivä vuonna 2000.


title: Jesse Leach

text: Killswitch Engagen seuraava julkaisu, Alive or Just Breathing, julkaistiin toukokuun 21. päivä vuonna 2002. Albumi nosti yhtyeen metalcore-skenen etulinjaan. Vastanainut Leach koki kuitenkin suuria vaikeuksia kiertueella. Hän etääntyi muista yhtyeen jäsenistä ja halusi sulkeutua omiin oloihinsa. Lisäksi hänellä oli vaikeuksia lauluäänensä kanssa. Leach alkoi kärsiä lievästä masennuksesta. Lopulta hän lopetti kiertueen kesken ja poistui valokeilasta. Hän kirjoitti muulle yhtyeelle sähköpostiviestin jossa hän selitti syitä lähtöönsä ja kehotti olemaan ottamatta yhtyettä häneen.


title: Jesse Leach

text: Helmikuun 6. päivä vuonna 2012 Killswitch Engage latasi kotisivuilleen kuvan Leachistä ja muusta yhtyeestä, mikä viittasi Leachin paluuseen bändin laulajana. Myöhemmin Killswitch Engage vahvisti asian Facebook-sivuillaan. Leach on useissa haastatteluista antanut paljon tunnustusta yhtyeessä hänen poissa ollessaan vaikuttaneelle laulajalle Howard Jonesille.


title: Jesse Leach

text: Yhtyeen kuudes studioalbumi Disarm the Descent julkaistiin huhtikuun 2. päivä vuonna 2013. Killswitch Engage sai ensimmäisen Grammy-ehdokkuutensa Leachin kanssa kappaleestaan "In Due Time" vuoden 2014 Grammy Awardseissa.


title: Jesse Leach

text: Killswitch Engage julkaisi maaliskuussa 2016 seitsemännen albuminsa nimeltään Incarnate.


title: SIG Sauer P250

text:
SIG Sauer P250 on saksalais-sveitsiläisen SIG Sauer -yhtiön valmistama itselataava pistooli.
Asetta on valmistettu neljää eri kaliiperia: 9×19, .357 SIG, .40 S&W, .380 ACP ja .45 ACP.


title: SIG Sauer P250

text: P250:n eri versiot ovat:


title: Pfitzner–Moffatt-hapetus

text: Pfitzner–Moffatt-hapetus eli Moffatt-hapetus on kemiallinen reaktio, jossa dimetyylisulfoksidin ja disykloheksyylikarbodi-imidin seos hapettaa primäärisen alkoholin aldehydiksi ja sekundäärisen aldehydin ketoniksi. Reaktio on saanut nimensä keksijöidensä K. E. Pfitznerin ja J. G. Moffattin mukaan. He raportoivat reaktion ensimmäisen kerran vuonna 1963.


title: Pfitzner–Moffatt-hapetus

text: Pfitzner–Moffatt-hapetuksella voidaan hapettaa primääriset alkoholit aldehydeiksi ilman ylihapettumista karboksyylihapoiksi. Sekundääriset alkoholit reagoivat ketoneiksi. Reaktiossa hapettimena toimii dimetyylisulfoksidin ja disykloheksyylikarbodi-imidin seos happamissa olosuhteissa. Happona käytetään usein fosforihappoa tai dikloorietikkahappoa.


title: Pfitzner–Moffatt-hapetus

text: Pfitzner–Moffatt-hapetuksen reaktiomekanismin ensimmäisessä vaiheessa nukleofiilinen dimetyylisulfoksidi reagoi elektrofiilisen disykloheksyylikarbodi-imidin kanssa muodostaen vielä elektrofiilisemman sulfoksoniumionin. Nukleofiilinen alkoholi reagoi tämän sulfoksoniumionin kanssa substituutioreaktiolla, jossa lähtevänä ryhmänä toimii disykloheksyyliurea ja muodostuu uusi sulfoksoniumioni. Tästä sulfoksoniumionista muodostuu molekyylinsisäisten protoniensiirtojen jälkeen sulfoniumylidi. Tämä sulfoniumylidi hajoaa karbonyyliyhdisteeksi ja dimetyylisulfidiksi.


title: Pfitzner–Moffatt-hapetus

text: Pfitzner–Moffatt-hapetuksen huonoja puolia ovat reaktion vaatimat voimakkaasti happamat olosuhteet, mikä voi estää happoherkkien alkoholien hapetuksen reaktiolla, homoallyyliset alkoholit voivat toisiintua muodostaen konjugoidun karbonyyliyhdisteen ja sivutuotteena muodostuva disykloheksyylikarbodi-imidi voi olla vaikeasti erotettavissa halutusta aldehydistä tai ketonista. Reaktion saanto on yleensä korkeintaan kohtalainen.


title: Stetškin-pistooli

text: Stetškin-pistooli on venäläinen automaattipistooli, jolla voi ampua kerta- ja sarjatulta. Pistooli sai nimensä kehittäjältään, Igor Stetškiniltä.


title: Stetškin-pistooli

text: Stetškin-pistooli oli alun perin suunniteltu käyttämään 7.62x25mm Tokarev -patruunaa. Suunnittelija Igor Stetškin kuitenkin vaihtoi pistoolin kaliiperin 9mm Makarov kaliiperiin, sillä oli selvää, että 9mm Makarov tulisi olemaan puna-armeijan tuleva "vakiokaliiperi" pistooleille. Vuonna 1951 Stetškin- ja Makarov-pistoolit lisättiin Neuvostoliiton armeijan arsenaaliin korvaamaan jo vanhentuneen Tokarev-pistoolin.


title: Stetškin-pistooli

text: Verrattuna Makaroviin Stetškin-pistooli kykenee sarjatuleen. Aseen käyttäjällä on mahdollisuus valita kertatulen ja sarjatulen väliltä. Pistooliin voidaan kiinnittää puusta tai bakeliitista valmistettu tukki. Tämä on suositeltavaa, sillä muuten pistoolia on miltei mahdoton hallita sarjatulella ammuttaessa.


title: Stetškin-pistooli

text: Stetškin-pistooli suunniteltiin tykkimiehiä, panssarivaunun miehistöä ja lentäjiä varten. Muihin pistooleihin verrattuna se on painava ja tukin kanssa jopa kömpelö. Tämä johti siihen, että aseen aktiivikäyttö armeijassa lopulta loppui. Jotkut erikoisjoukot käyttävät vielä asetta ja sitä pidetään reservissä. On sanottu, että AKS-74U lopulta korvasi pistoolin muun muassa suuremman tulivoimansa ja kantamansa takia.


title: PP-2000

text: PP-2000 (venäjäksi: ПП-2000) on KBP:n kehittämä konepistooli. Se esiteltiin julkisesti ensimmäisen kerran Interpolytech-2004 näyttelyssä Moskovassa.


title: PP-2000

text: PP-2000 on 1,5 kilogrammaa painava massasulkuinen konepistooli. Se on suunniteltu lähitaisteluun, eritoten mellakkapoliisien ja erikoisjoukkojen käytettäväksi.


title: PP-2000

text: Vuonna 2008 Venäjän poliisi otti käyttöönsä PP-2000 konepistoolin Vitjaz-SN -konepistoolin ohella.


title: PP-2000

text: PP-2000 on pesitetty 9x19mm Parabellum -patruunalle. Se on suunniteltu käyttämään venäläisvalmisteisia suuremmalla latauksella varustettuja luotiliivin läpäiseviä 7N21 ja 7N31 9x19mm patruunoita. Tämä antaa aseelle samantapaiset läpäisyominaisuudet, mitkä on verrattavissa belgialaiseen P90-konepistooliin ja saksalaiseen H&K MP7 -konepistooliin.


title: PP-2000

text: Yksi ainutlaatuinen ominaisuus aseessa on sen mahdollisuus säilyttää 44-patruunan lipasta aseen peräosassa, lipas toimii samalla tukkina. Aseessa on kuitenkin myös mahdollisuus käyttää taivuteltavaa tukkia.


title: Smilodon populator

text:
Smilodon populator oli Etelä-Amerikassa 1 miljoonaa–10 000 vuotta sitten elänyt sapelihammaskissalaji. Se oli suurin "Smilodon"-lajeista ja kasvoi leijonan kokoiseksi. Sen pituus oli 2,1 metriä ja säkäkorkeus 1,2 metriä. Painoa sillä oli jopa 220–400 kilogrammaa. Yläleuan kulmahampailla oli pituutta lähes 30 senttimetriä.
"Smilodon populator" kehittyi luultavasti tunneituimmasta lajista, "S. fataliksesta", joka vaelsi Panaman yli noin 2,5 miljoonaa vuotta sitten.


title: Smilodon populator

text: "Smilodon populatoriksen" ravinto koostui eläimistä, kuten "Toxodoniksesta" ja "Macraucheniasta".


title: Milt Jackson

text: Milt Jackson (1. tammikuuta 1923 – 9. lokakuuta 1999) oli yhdysvaltalainen jazzmuusikko, jonka pääinstrumentti oli vibrafoni. Jacksonin meriitteihin kuuluu Modern Jazz Quartetin johtaminen kymmenien vuosien ajan pianisti John Lewisin kanssa. Ennen Jacksonia oli kaksi suurta vibrafonistia: Red Norvo ja Lionel Hampton. Jackson uudisti vibrafonin soiton.


title: AS Val

text: AS "Val" (, GRAU nimike 6P30) on Neuvostoliitossa suunniteltu rynnäkkökivääri, jossa on integroitu äänenvaimennin.


title: AS Val

text: Se kehitettiin 1980-luvun lopun aikana TsNIITochMash toimesta. Vuonna 1987 se lisättiin Neuvostoliiton armeijan ja KGB:n arsenaaliin. Spetsnaz-joukot, MVD, FSB sekä tietyt Venäjän armeijan yksiköt käyttävät asetta nykyään.


title: AS Val

text: Sen tehokas kantama on noin 300 metriä, ase käyttää raskasta 9x39mm SP-6 (luotiliivin lävistävää) aliäänipatruunaa, kuten myös VSS Vintorez tarkkuuskiväärissä käytettävää SP-5 patruunaa.


title: AS Val

text: Ase voi myös käyttää VSS-tarkkuuskiväärin 10 tai 20 patruunan lippaita.


title: AS Val

text: Asetta käsitellään samantapaisesti mitä AK-sarjan rynnäkkökivääreitä. "Val":illa voidaan ampua kerta- ja sarjatulta, jälkimmäistä 900 lk/m tulinopeudella. Käyttäjiensä mukaan "Val" on luotettava, tarkka ja pidetty kivääri.


title: AS Val

text: Ase käyttää AK-tyypin kiinnityspistettä optisille tähtäimille. Ase voi käyttää 4x PSO-1 tähtäintä ja yötähtäimiä kuten 1PN51


title: AS Val

text: "Val" jakaa 70% komponenteistaan VSS Vintorez -tarkkuuskiväärin kanssa.


title: Angel Eyes (televisiosarja)

text: Angel Eyes (alun perin ) on televisioyhtiö SBS:n esittämä eteläkorealainen TV-sarja. Sen päärooleissa ovat Lee Sang-yoon ja Ku Hye-sun.


title: Bojan Šaranov

text: Bojan Šaranov (s. 22. syyskuuta 1987) on serbialainen jalkapalloilija, pelipaikaltaan puolustaja. Hän edustaa FK Zemunia. Šaranov on pelannut yhden ottelun Serbian jalkapallomaajoukkueessa.


title: Kirjailijain kustannusliike

text: Kirjailijain kustannusliike oli Erkki Valan perustama ja johtama kirjankustantamo, joka toimi 1935–1941.


title: Kirjailijain kustannusliike

text: Vala toimi ensin Pentti Haanpään kustannustoimittajana WSOY:llä ja sittemmin myös kustantajana oman kustantamonsa kautta. Hän julkaisi Haanpään "Isännät ja isäntien varjot" 1935. Hän julkaisi myös Arvo Turtiaisen monet kustantamot kiertäneen esikoisteoksen "Muutos" (1936). Samoin kävi Turtiaisen toisen runokokoelma "Tie pilven alta", joka kiersi ensin muilla kustantajilla, ja lopulta Vala julkaisi sen 1939.


title: Kirjailijain kustannusliike

text: Upton Sinclairin teoksen "Taistelu Madridista" suomensi Valan veli Niilo Wadenström.


title: Brilliance China Automotive

text: Brilliance China Automotive (täydellisemmin "Brilliance China Automotive Holdings Limited") on vuonna 1992 perustettu kiinalainen autoteollisuuden holdingyhtiö. Se valmistaa ja myy tytäryritystensä kautta minibusseja ja autonosia (tytäryritys Shenyang Brilliance JinBei Automobile Co., Ltd) sekä BMW-merkkisiä ajoneuvoja Kiinassa (BMW Brilliance Automotive Ltd -yhteisyritys). Brilliance China Automotiven rekisteröity osoite löytyy Bermudasta, mutta yhtymän pääkonttori ja liiketoiminnan päätoimipiste sijaitsee Hongkongissa.


title: Brilliance China Automotive

text: Yhtiö raportoi tekevänsä strategista yhteistyötä BMW:n kanssa sekä minibussituotannossa Toyotan ja Magnan kanssa. Autonosatuotannossa yhteistyötä tehdään muun muassa Boschin, Continentalin, Delphin, TI Automotiven ja Johnson Controlsin kanssa.


title: Brilliance China Automotive

text: Brilliance China Automotiven osake noteerataan Hongkongin pörssissä. Yhtiömuodoltaan autokonserni on julkinen osakeyhtiö. Maailman suurimpien yritysten Forbes Global 2000 -listan vuoden 2015 vertailussa Brilliance China Automotive sijoittui useilla mittareilla arvioituna Kiinan 131. ja maailman 1412. suurimmaksi julkisesti noteeratuksi yhtiöksi. Käytännössä yhtiö on valtionyhtiö ja määräysvalta on Kiinan valtion hallituksen ohjauksessa olevalla Manner-Kiinaan rekisteröidyllä valtionyhtiö Huachen Automotive Group Holdings Company Limitedillä (Huachen). Emoyhtiön uutisoinnista ilmenee vahva Kiinan kommunistisen puolueen ohjaava vaikutus yritystoimintaan, esimerkiksi yritysjohdon valinnan kautta.


title: Brilliance China Automotive

text: Yhtiön, sen tytär- ja yhteisyritysten automerkkejä ovat BMW, Brilliance, Huasong ja Jinbei (Haise, Grand Haise ja Granse) sekä aiemmin erillisenä merkkinä tunnettu Zhonghua. Brändeistä uusin on vuoden 2014 lopulla esitelty Huasong-automerkki. Kappalemääräisesti suosittuja olivat esimerkiksi BMW:n 5- ja 3-sarjan sedanautot sekä Brilliance V3 -katumaasturit.


title: Lorraine Ugen

text: Lorraine Ugen (s. 22. elokuuta 1991 Lontoo) on brittiläinen pituushyppääjä ja pikajuoksija. Ugen edustaa Thames Valley -seuraa ja hänen valmentajanaan toimii Shawn Jackson.


title: Lorraine Ugen

text: Ugen saavutti pronssia vuoden 2016 sisäratojen MM-kilpailuista Portlandista uudella maansa sisäratojen ennätyksellä 693. Hän sai hopeaa Belgradin EM-hallikilpailuissa 2017 niin ikään Britannian halliennätyksellä 697.


title: Lorraine Ugen

text: Vuoden 2013 MM-kilpailuissa Moskovassa Ugen jäi karsintaan ja vuoden 2015 MM-kilpailuissa hän sijoittui finaalin viidenneksi. Rio de Janeiron olympialaisissa 2016 hän oli yhdestoista ja Lontoon MM-kilpailuissa 2017 viides.


title: Lorraine Ugen

text: Ugen voitti Gold Coastin Kansainyhteisön kisoissa 2018 kultaa 4 × 100 metrin viestissä.


title: Lorraine Ugen

text: Ulkoradoilla


title: Lorraine Ugen

text: Sisäradoilla


title: Prestonin piirikunta

text: Prestonin piirikunta on piirikunta Länsi-Virginian osavaltiossa Yhdysvalloissa. Vuonna 2010 sen asukasluku oli 33 520. Piirikunnan hallinnollinen keskus on Kingwood. Piirikunta muodostettiin osasta Monongalian piirikuntaa vuonna 1818. Se on nimetty Virginian kuvernöörinä toimineen James Patton Prestonin mukaan.


title: Prestonin piirikunta

text: Piirikunnan pinta-ala on 1 690 km², josta maata on noin 1 680 km² ja vesistöjä 7 km².


title: Prestonin piirikunta

text: Vuoden 2010 väestönlaskennan mukaan Prestonin piirikunnassa oli 33 520 asukasta, 12 895 taloutta ja 9038 perhettä. Väestötiheys oli 20/km². Asukkaista lähes 98 prosenttia oli valkoihoisia. Piirikunnan talouksien mediaanitulo oli 42 866 dollaria ja perheiden 48 942 dollaria. Miesten mediaanitulo oli 41 073 dollaria ja naisten 25 911 dollaria. Tulot henkilöä kohden olivat 19 796 dollaria. Noin 8,3 prosenttia perheistä ja 11,7 prosenttia koko väestöstä, 15,2 prosenttia alle 18-vuotiaista ja 8,6 prosenttia yli 65-vuotiaista eli köyhyysrajan alapuolella.


title: Sonja Halla-aho

text: Sonja Halla-aho (s. 1993) on suomalainen näyttelijä, joka on kotoisin Alajärveltä. Hän on esiintynyt muun muassa Valkeakosken kaupunginteatterissa ja Tampereen Työväenteatterissa. Tampereen Ylioppilasteatterin jäsen Halla-aho on ollut vuodesta 2013.


title: Otago

text: Otago on hallinnollinen alue Uudessa-Seelannissa, Eteläsaaren eteläosissa.


title: Otago

text: Ensimmäiset merkit ihmisasutuksesta Uuden-Seelannin Eteläsaaren eteläosissa ovat vuosilta 1250–1300 jaa. Ensimmäiset asukkaat harjoittivat elinkeinonaan moanmetsästystä, mikä ajoi moat sukupuuttoon vuoden 1500 paikkeilla. Moalintujen hävittyä alue ei voinut elättää yhtä suuria määriä ihmisiä, eikä bataatin viljely alueella ollut mahdollista ilmaston kylmyyden takia. Asutus keskittyikin sittemmin rannikolle, jossa ruuan lähteinä käytettiin kalaa, merilintuja ja hylkeitä. Sisämaahan tehtiin metsästysretkiä, joilla pyydettiin esimerkiksi ankeriaita ja lintuja. Alueelta saatiin myös arvostettua pounamuta. Alueen alkuperäiset maorit kuuluivat Waitaha-heimoon. Heitä seurasivat noin 250-vuotta sitten Pohjoissaarelta saapuneet Ngāti Māmoet ja edelleen myöhemmin Ngāi Tahut.


title: Otago

text: Ensimmäiset eurooppalaiset siirtolaiset saapuivat alueelle 1790-luvulla. He olivat hylkeenpyytäjiä ja toivat alueelle myös perunan viljelykasvina. 1830-luvulla alueelle saapuivat myös valaanpyytäjät. 1840-luvulla valaanpyynti taantui valaiden harvenemisen myötä ja paikalle saapui skottisiirtolaisia. Samaan aikaan tautien runtelemista maoreista tuli alueen väestön pieni vähemmistö. Alueella oli eurooppalaisasutusta jo aiemmin, mutta varsinaisen Otagon siirtounnan perustivat skottisiirtolaiset vuonna 1848 ja Otagon alkuperäinen nimi oli "New Edinburgh" Skotlannin pääkaupunki Edinburghin mukaan. Myöhemmin siirtokuntaan saapui myös runsaasti englantilaisia. Vuonna 1861 Tuapekajoen lähistöltä löydettiin kultaa, mikä johti kultaryntäykseen Otagon alueelle. Kultaryntäyksen aikana alueelle saapui myös irlantilaisia ja kiinalaisia siirtolaisia.


title: Otago

text: Asutus alueella on harvaa. Arvioitu alueen asukasmäärä vuodelle 2015 oli 215 100. Väestöstä yli puolet asuu Dunedinin kaupungin alueella (112 035 as.). Muita alueen suurempia kaupunkeja ovat Queenstown (11 505 as.) ja Oamaru (13 050 as.).


title: Otago

text: Alueen asukkaista vuonna 2013 89,1 % oli eurooppalaistaustaisia, 7,5 % maoreja, 2,0 % Tyynenmeren saarilta, 5,2 % aasialaisia ja 1,1 % Lähi-idästä, Latinalaisesta Amerikasta ja Afrikasta.


title: Naiskagaali

text: Naiskagaali oli vuonna 1902 perustettu vastarintajärjestö, joka perustettiin vuonna 1901 perustetun Kagaalin rinnalle sen tueksi. Kagaali perustettiin vastustamaan laittomia asevelvollisuuskutsuntoja, ja Naiskagaali salakuljetti Suomeen kiellettyjä lehtiä, oli apuna levittämässä maanalaisia lehtiä. Se myös keräsi rahaa vastarintatoimintaan ja toi ulkomailla julki Suomen oikeustaistelua. Järjestöllä oli vaikutusta siihen, että vuoden 1904 valtiopäivillä passiivisen vastarinnan kannattajat voittivat. Naiskagaali jatkoi toimintaa ainakin vuoteen 1944, mutta Kagaali lopetti toimintansa vuoden 1905 suurlakon jälkeen, joskaan sitä ei lopetettu koskaan virallisesti.


title: Naiskagaali

text: Naiskagaalin perustivat Maissi Erkko ja Tekla Hultin. Sen ensimmäinen puheenjohtaja oli Dagmar Neovius, joka kuitenkin joutui lähtemään Ruotsiin seuraavana vuonna. Sieltä käsin hän veljensä Arvid Neoviuksen kanssa organisoi Suomeen suunnattua propagandaa ja vastasi muun muassa vuosina 1903–1905 Fria Ord -lehden salaisesta levittämisestä Suomeen.


title: Naiskagaali

text: Naiskagaalin kokoukset naamioitiin muuksi toiminnaksi, esimerkiksi ompeluseuraksi tai näytelmäharjoituksiksi.


title: Naiskagaali

text: Naiskagaalin toiminnassa mukana olleen Helmi Krohnin nimimerkillä "Äiti" kirjoittama lentolehtinen "Kodin tehtävä nykyhetkenä" ilmestyi vuonna 1902, ja se oli ensimmäinen naiskagaalin julkaisema lentolehtinen. Se käynnisti naiskagaalin varsinaisen toiminnan. Dagmar Neovius käänsi sen hieman muokaten ruotsiksi. Sitä levitettiin kaikkialle Suomeen. Lentolehtisen sisältönä oli kotien, äidinkielen ja äitien tehtävä vastarinnan hengen luomisessa ja sen lapsiin juurruttamisessa.


title: Alain Ambrosino

text: Alain Ambrosino (s. 15. toukokuuta 1951 Casablanca, Marokko) on ranskalainen entinen ralliautoilija, joka ajoi pääasiallisesti kilpaa Afrikan ralleissa yksityistiimien nimiin. Hänen ainoa MM-rallin voittonsa tuli vuoden 1988 Norsunluurannikon rallista. Kilpailussa ei ollut lainkaan mukana tehdastiimien autoja ja ylipäätään kilpailun selvitti maaliin vain 10 autokuntaa 38 startanneesta.


title: Alain Ambrosino

text: Ainoan Afrikan ulkopuolisen MM-rallinsa Ambrosino ajoi Yhdysvaltain Press on Regadless rallissa 1974. Viimeinen MM-ralli oli Norsunluurannikon ralli vuonna 1990, jossa hän sijoittui pienellä Nissan March Turbolla neljänneksi. Vuosina 1996–1999 kun Norsunluurannikon ralli oli Afrikan mestaruussarjan osakilpailu, Ambrosino voitti kisan kahdesti ja sijoittui joka vuosi kolmen parhaan joukkoon.


title: SV-98

text: SV-98 ("Snaiperskaya Vintovka Model 1998") on venäläinen pulttilukkoinen Vladimir Stronskiyn suunnittelema tarkkuuskivääri. Vuodesta 2003 lähtien Venäjän armeijan erikoisjoukot ovat käyttäneet asetta.


title: SV-98

text: Valmistajan mukaan SV-98 tarkkuuskivääri kykenee osumaan erilaisiin kohteisiin jopa 1000 metrin kantamaan saakka.


title: SV-98

text: Irroitettava lipas on tehty lasikuidusta ja se voi pitää sisällään enimmillään kymmentä patruunaa. Rekyylin, liekin ja äänen vähentämiseksi SV-98 voidaan varustaa TGP-V taktisella äänenvaimentimella.


title: SV-98

text: Vuonna 2013 kehitettiin päivitetty malli SV-98 -tarkkuuskivääristä. Uusi Izmasin kehittämä malli sisältää säädettänän alumiinisen tukin. Valmistajan mukaan uusi malli on ekonomisempi valmistaa, se tarjoaa paremman huollettavuuden ja paremman tarkkuuden.


title: Mark 6 -ydinpommi

text: Mark 6 -ydinpommi eli Mk 6 oli amerikkalainen varhainen ydinpommi, jota tuotettiin vuodesta 1951 alkaen vuoteen 1955 saakka ja joka oli palveluskäytössä vuoteen 1962. Se korvasi aikaisemmat Mark 4 -ydinpommit. Aseesta tehtiin kaikkiaan seitsemän eri suunnitteluversiota ja niitä tuotettiin kaikkiaan yhteensä 1 100 kappaletta.


title: Mark 6 -ydinpommi

text: Mark 6 oli 1,5 metriä halkaisijaltaan ja 3,3 metriä pitkä, kuten myös Mark 4. Se painoi noin 3 400 – 3 900 kg, riippuen tarkasta Mark 6 -versiosta. (Mark 3 Fat Man painoi yli 4 500 kg.) Se oli kevennetty versio, joka oli myös aerodynaamisesti kehittyneempi, joten sen osumatarkkuus lentokoneesta pudotettaessa oli parempi kuin aikaisemmilla atomipommeilla. Mark 6 oli imploosio-tyyppinen ase, kuten sen edeltäjät Fat Man- ja Mark 4 -atomipommit. Kuten Mark 4, se käytti fissiilinä aineena uraanin ja plutoniumin yhdistelmää, ei pelkkää plutoniumia Fat Manin tapaan. Tarkka fissiilin osan koostumus oli samanlainen kuin useissa muissakin yhdysvaltalaisissa ydinaseissa (Tyypin C ja D pit assembly).


title: Mark 6 -ydinpommi

text: Mark 6:n räjähdysvoimakkuus oli 8, 26, 80, 154 tai 160 kilotonnia, riippuen tarkasta aseen versiosta.


title: Mark 6 -ydinpommi

text: Lentokoneet jotka kantoivat Mark 6 -atomipommeja olivat B-29, B-36, B-47, B-50 ja B-52. Yhdysvaltain laivasto myös kantoi pommia AJ-1-pommikoneissaan.


title: Mark 6 -ydinpommi

text: Mark 13 -ydinpommi ja vastaava W13-ydinkärki olivat muuten samanlaisia kuin Mark 6, mutta niissä oli paranneltu 92:n sytyttimen imploosiojärjestelmä. Molemmat aseohjelmat kuitenkin keskeytettiin 1954, ja nämä aseet eivät päätyneet käyttöön.


title: Mark 6 -ydinpommi

text: Mark 18 -ydinpommi oli Mark 6:n ja Mark 13:n seuraaja, jonka ydin sisälsi plutonium-uraani-komposiitin sijasta 60 kg korkea-rikasteista uraania (HEU). Sen räjähdysteho oli 500 kilotonnia, ja se oli suurin pelkästään fissiota käyttävä pommi, jonka Yhdysvallat on koskaan suunnitellut. Kaikki Mark 18 -pommit kuitenkin lopulta kierrätettiin Mark 6 Mod 6 -pommeiksi sen jälkeen kun vetypommit yleistyivät. Operaatio Ivyn "King"-räjäytys tehtiin Mark 18 -atomipommilla.


title: PSS-pistooli

text: PSS-pistooli tai MSS "VUL"  on viimeisin Neuvostoliiton äänettömien pistoolien kehitysprojektin tuotos. Pistooli kehitettiin 1980-luvulla ja ensimmäisenä KGB Spetsnaz sai käyttöönsä kyseisen pistoolin.


title: PSS-pistooli

text: Pistooli tunnetaan ainutlaatuisesta toimintatavastaan, mikä tekee siitä miltei äänettömän.


title: PSS-pistooli

text: Pistooli kehitettiin soveltuvan tiedusteluun ja salamurhiin. PSS pistoolit ovat edelleen käytössä joissain erikoisjoukoissa ja mm. FSB:sä ja MDV:sä.


title: PSS-pistooli

text: PPS-pistooli käyttä ainutlaatuista 7.62×42mm SP-4 patruunaa.  Patruuna sisältää sisäisen männän ja latauksen. Ammuttaessa mäntä antaa luodille tarpeeksi suuren voiman mahdollistaen tehokkaan 25 metrin kantaman. Ampumisen jälkeen patruunan sisällä oleva mäntä tiivistää hylsyn suuaukon estäen äänen, savun ja liekin "karkaamista" piipusta. Tämä tekee aseesta hyvin ainutlaatuisen.


title: Jean-Claude Andruet

text: Jean-Claude Andruet (s. 13. elokuuta 1942 Montreuil) on ranskalainen entinen ralliautoilija ja vuoden 1970 Euroopan mestari. Andruet tunnettiin 1970-luvulla lähinnä Monte Carlon ja Korsikan ralleista Renault Alpinen ja sittemmin Fiat 131 Abarthin ohjaimista. Andruet voitti Alpinella ensimmäisen MM-rallinsa vuoden 1973 Monte Carlo -rallin, samoin kuin seuraavana vuonna Lancia Stratoksella Korsikan rallin, joka oli hänen toinen MM-starttinsa. Kaudella 1977 Andruet ajoi Ranskan maahantuojan Fiat 131:lla viisi MM-osakilpailua, joista tuloksena oli voitto San Remon rallissa, 2. sija Monte Carlossa ja 4. sija Portugalissa. Kahdessa muussa kilpailussa, Akropoliksessa ja Korsikalla, tuloksena oli keskeytys.


title: Jean-Claude Andruet

text:
Tämän jälkeen Andruet keskittyi lähinnä ranskan asvalttirallien kiertämiseen. Vuonna 1981 Andruet ajoi Charles Pozzin Ferrari 308 GTB:lla EM-hopeaa saavuttaen kahdeksasta rallista neljä voittoa ja yhden kakkos tilan. Seuraavanakin vuonna Andruet ajoi vielä 2 EM ja 2 MM-rallia samaisella Ferrarilla.
Kaudella 1986 Andruet osallistui kolmeen ralliin B-ryhmän Citroen BX4TC:lla. Kauden ja koko auton paras saavutus oli Ruotsin rallin kuudes sija.


title: Jean-Claude Andruet

text: Andruet lopetti aktiiviuransa MM-tasolla vuoden 1995 Monte Carlon ralliin, johon osallistui Minillä. Vuodesta 2008 alkaen Andruet on osallistunut noin kerran vuodessa Ranskassa ajettavaan historic kilpailuun Porschen ratissa.


title: Angel Eyes

text: Angel Eyes voi tarkoittaa seuraavia:


title: Oskari Santaholma

text: Oskari Heikki Santaholma (24. huhtikuuta 1878 Kalajoki – 26. elokuuta 1956 Kalajoki) oli suomalainen kauppaneuvos ja sahateollisuusalalla toimineen kalajokelaisen A. Santaholma Oy:n toimitusjohtaja.


title: Oskari Santaholma

text: Oskari Santaholman vanhemmat olivat kauppias, laivanvarustaja, sahateollisuusmies Antti Pahikkala-Santaholma ja Josefiina Amalia Helander (s. 1834). Hän oli naimisissa vuodesta 1905 Siiri Johanna Selinin (1882–1954) kanssa.


title: Oskari Santaholma

text: Santaholma kävi muutaman luokan verran Oulun suomalaista lyseota ja sen jälkeen 1897 Raahen Porvari- ja Kauppakoulun. Tehtyään vielä 1901–1902 vuoden mittaisen opintomatkan Englantiin hän alkoi työskennellä isänsä perustamassa A. Santaholma Oy:ssa aluksi konttoripäällikkönä. Oskari Santaholmasta tuli yhtiön toimitusjohtaja vuonna 1924. Vuodesta 1926 lähtien hän omisti yhtiön yhdessä veljiensä kauppaneuvos Sivert Santaholman (1864–1936) ja Olli Santaholman (1875–1940) kanssa. Oskari Santaholman aikana Santaholma oY uudisti 1926 omistamansa Jokirannan sahan Haukiputaalla ja vuonna 1934 yhtiö osti raahelaisen Pirttiniemen sahan Sigrid Juseliuksen säätiöltä. Tämän jälkeen tehtiin uudistustöitä 1937 Jokirannan sahalla, 1938 Jokisuun sahalla ja vuonna 1939 Pirrtiniemen ja Jokirannan sahoilla. Jokirannan sahan yhteyteen valmistui vuonna 1937 21 miilun hiiltämö jonka tuottama sysi myytiin Ruotsiin. A. Santaholma oy:llä oli myös oma telakka joka rakensi useita pieniä hinaajia ja yhteensä 80 proomua. Santaholman sahojen toiminta supistui sota-aikana huomattavasti. Sotien jälkeen yhtiö rakennutti työväen asuntoja työntekijöilleen Raaheen ja Haukiputaalle. Vuonna 1949 Jokirannan ja Pirttiniemen sahoille saatiin selluloosahakkurit ksäittelemään sahaustoiminnassa syntyvää jätepuuta.


title: Oskari Santaholma

text: Oskari Santaholma oli Santaholma Oy:n johtokunnan jäsenenä 1911–1956 ja Pohjolan Osake-Pankin hallintoneuvoston puheenjohtajana vuodesta 1931 alkaen. Hän oli Kalajoen kunnanvaltuuston jäsenenä ja Oulun kauppakamarin hallituksen jäsenenä. Santaholma sai kunnallisneuvoksen arvon 1928 ja kauppaneuvoksen arvon 1943. Hän rakennutti vuonna 1912 Kalajoelle jugendtyylisen, helsinkiläisen arkkitehtitoimisto Palmqvist & Sjöströmin suunnitteleman "Havula"-nimisen asuinhuvilan. Tämä huvila siirtyi alkuperäisine irtamistoineen vuonna 1992 Santaholman perikunnalta Kalajoen kunnalle. Kunnostustöiden jälkeen Havula avattiin yleisölle vuonna 1997.


title: FOGBANK

text: FOGBANK on Yhdysvaltojen asevoimien koodinimi salaiselle moderneissa ydinaseissa, kuten W76, W78 ja W80 ydintaistelukärjissä käytettävälle materiaalille.


title: FOGBANK

text: Kaikki FOGBANK:in liittyvä materiaali on salaista. Entisen Oak Ridge National Laboratoryn esimiehen Dennis Ruddyn sanoin, "Materiaali itsessään on salaista. Sen koostumus on salainen. Sen käyttö ydinaseissa on salainen, ja sen valmistusprosessi on salainen." Yhdysvaltain energiaministeriön ydinaseturvallisuuden osaston dokumentit kutsuvat sitä materiaaliksi jota "käytetään ydinaseissa ja ydinräjähteissä" yhdessä litiumhydridin (LiH) ja litiumdeuteridin (LiD), berylliumin (Be), uraanihydridin (UH), ja plutoniumhydridin kanssa. Ulkopuoliset ydinaseasiantuntijat arvelevat että FOGBANK on aerogeeli, joka toimii ns. "välitilan" materiaalina vetypommissa, eli aineena josta on tarkoitus tulla superkuumaa plasmaa kun aseen fissio-osa räjähtää, ja tämän plasman sitten aloittaen fuusio-vaiheen ydinräjähdyksen.


title: FOGBANK

text: Ainetta valmistettiin Oak Ridgessä, Tennesseessä vuodesta 1975 aina 1989 saakka, kun viimeinen erä W-76 ydinkärkiä valmistettiin. Valmistuslaitos suljettiin ja purettiin 1993. Jäljelle jätettiin vain pieni koetehdas, jota on käytetty tuottamaan pieniä eriä FOGBANKia testaustarkoituksiin.


title: FOGBANK

text: Tuotantoa on tämän jälkeen yritetty ajaa takaisin ylös. Tässä oli hyvin suuria vaikeuksia ja seuraavan kerran ikääntyvien ydinaseiden päivittämiseen tarvittavaa FOGBANK:ia saatiin vasta 2008, ja projektin kokonaiskustannukset olivat yli 90 miljoonaa dollaria.


title: FOGBANK

text: Aineen tuotantoprosessista tiedetään sen verran, että siinä käytetään liuottimena tulenarkaa ja terveydelle haitallista asetonitriilia, joka aiheutti useita evakuointeja tuotantolaitoksessa.


title: Uudenseelanninkyyhky

text: Uudenseelanninkyyhky ("Hemiphaga novaeseelandiae") on Uuden-Seelannin endeeminen kyyhkylintu.


title: Uudenseelanninkyyhky

text: Täysikasvuinen yksilö kasvaa noin 50 senttimetriä pitkäksi ja reilun 600 gramman painoiseksi. Höyhenpeite on yläosasta sinivihreä, muuttuen pronssin ja violetin väriseksi niskan ja selän alueella. Vatsa on valkea, värin muuttuessa tarkkarajaisesti sinivihreäksi rinnan alueella. Nokka on oranssi tai punainen, jalat ja silmät kirkkaanpunaiset. Nuoren yksilön höyhenpeitteen väritys on hailakampaa.


title: Uudenseelanninkyyhky

text: Ravinto koostuu kukista ja hedelmistä sekä apiloista. Moa-lintujen kuoltua sukupuuttoon uudenseelanninkyyhky on tärkeä alkuperäiskasvien siementen levittäjä, sillä se on riittävän suuri nielemään alkuperäiskasvien, kuten karakapuun ("Corynocarpus laevigatus") ja tawan ("Beilschmiedia tawa") hedelmiä, sekä miron ("Prumnopitys ferruginea") käpyjä.


title: Uudenseelanninkyyhky

text: Uudenseelanninkyyhky pesii keväällä-kesällä. Pesä rakennetaan kuolleista tikuista. Lintu munii yhden munan kerrallaan, jota haudotaan 28 päivän ajan, sekä uroksen, että naaraan toimesta. Poikasta suojellaan jatkuvasti noin kymmenen päivän ajan, kunnes höyhenpeite on kunnolla kehittynyt. Tämän jälkeen poikanen jätetään jo pidemmäksi aikaa yksin, jommankumman vanhemmista käydessä ruokkimassa poikasta aika-ajoin. 35-40 päivän iässä poikanen poistuu pesästä.


title: Uudenseelanninkyyhky

text: Elinalue kattaa koko Uuden-Seelannin alueen. Kannat ovat kuitenkin heikentyneet alueilla, joilla esiintyy ei-luontaisia petoja, kuten kettukusuja ja rottia. Lisäksi sopivan elinalueen menetys ihmisten toimien seurauksena ja laittomasta metsästyksestä johtuen kannat koot ovat alueellisesti laskussa.


title: Uudenseelanninkyyhky

text: Alalajiksi luokiteltu "Hemiphaga novaeseelandiae chathamensis" luokitellaan joidenkin lähteiden mukaan myös omaksi lajikseen, osassa lähteistä uudenseelanninkyyhkyn alalajiksi.


title: GAIG

text: GAIG Stock Co., Ltd. (GAIG; ennen vuotta 2005 nimeltään "Guangzhou Automobile Industry Group") on vuonna 2000 perustettu kiinalainen autoteollisuuskonserni. Yhtiön kotipaikka on Kanton.


title: GAIG

text: Se on kiinalainen valtionyhtiö, joka tunnetaan erityisesti tytäryhtiönsä, julkisesti noteeratun valtionyhtiön, GAC Groupin (GAGC, Guangzhou Automobile Group Co., Ltd.) ja sen yhteis- ja tytäryritysten (muun muassa GAC Changfeng, GAC Gonow, GAC Honda, GAC Nissan, GAC Toyota, GAC Fiat Chrysler, GAC Mitsubishi) valmistamista autoista. Näitä ovat Kiinassa valmistetut automerkit Changfeng Liebao, Fiat, GAC, Gonow, Honda, Mitsubishi, Toyota, Trumpchi.


title: Senta Berger

text: Senta Berger (s. 13. toukokuuta 1941) on itävaltalainen näyttelijä, joka kuuluu saksalaisen kielialueen arvostetuimpiin niin teatteri-, televisio- kuin elokuvanäyttelijänäkin.


title: Senta Berger

text: Hän aloitti elokuvauransa saksankielisissä tuotannoissa ja työskenteli sitten vuosina 1962–1969 Hollywoodissa, jossa hänen vastanäyttelijöitään olivat muun muassa Charlton Heston, Frank Sinatra, Dean Martin, Richard Harris, Kirk Douglas, John Wayne ja Yul Brynner.


title: Senta Berger

text: Vuonna 1963 Berger tutustui näyttelijä-ohjaaja Michael Verhoeveniin. He perustivat vuonna 1965 yhteisen tuotantoyhtiön ja menivät seuraavana vuonna naimisiin. Heillä on 1972 ja 1979 syntyneet pojat.


title: Senta Berger

text: Yleisön edessä Senta Berger on esiintynyt muun muassa Salzburin musiikkijuhlilla, Itävallan Burgtheaterissa, Hampurin Thalia-teatterissa ja Berliinin Schiller-teatterissa. 1980-luvulta lähtien Berger on tehnyt paljon televisiorooleja, ja hänen uransa on jatkunut vielä 2010-luvullakin.


title: Senta Berger

text: Senta Berger on voittanut uransa aikana monia saksankielisen alueen elokuva- ja televisiopalkintoja ja sai vuonna 1999 saksalaisen Bundesverdienstkreuzin.


title: Senta Berger

text: Vuonna 2006 Berger julkaisi muistelmansa nimeltä "Ich habe ja gewusst, dass ich fliegen kann" (”Tiesinhän osaavani lentää”, Kiepenheuer & Witsch, ISBN 3-462-03679-3).


title: Christopher J. Cassidy

text: Christopher John Cassidy (s. 4. tammikuuta 1970 Salem, Massachusetts, Yhdysvallat) on yhdysvaltalainen astronautti. Cassidy valittiin astronauttikoulutukseen vuonna 2004 ja on osallistunut NASA:n avaruussukkulalennolle STS-127. Vuonna 2013 hän oli Sojuz TMA-08M -lennon miehistön jäsen Retkikunnassa 35.


title: W89-ydinkärki

text: W89-ydinkärki oli amerikkalainen toistaiseksi viimeisin suunniteltu vetypommi, jota suunniteltiin 1980-luvun puolestavälistä alkaen ohjusten kuten AGM-131 SRAM II taistelukärjeksi.


title: W89-ydinkärki

text: Suunnittelutyö keskeytettiin syyskuussa 1991 yhdessä SRAM II ohjuksen kanssa, ennen kuin asetta massatuotettiin. Joitain testilaitteita on mahdollisesti valmistettu.


title: W89-ydinkärki

text: W89 oli 33,8 cm halkaisijaltaan ja 103,6 cm pitkä. Se painoi 147 kg ja ydinräjähteen räjähdysteho oli suunnitelmien mukaan 200 kilotonnia.


title: Pride and Glory

text: Pride and Glory voi tarkoittaa ainakin seuraavia:


title: Chris Hadfield

text: Chris Hadfield (s. 29. elokuuta 1959 Sarnia, Ontario, Kanada) on kanadalainen astronautti. Hadfield valittiin astronauttikoulutukseen vuonna 1992 ja on osallistunut NASA:n avaruussukkulalennoille STS-74 ja STS-100. Vuonna 2012 hän oli Sojuz TMA-07M -lennon miehistön jäsen Retkikunnassa 34. Hän oli Kansainvälisen avaruusaseman komentaja vuonna 2012 ja on tehnyt myös paljon muuta työtä avaruustutkimuksen parissa.


title: Penrosen portaat

text: Penrosen portaikko eli Penrosen portaat, joita sanotaan myös mahdottomaksi portaikoksi, on mahdoton kuvio, jonka Lionel Penrose ja hänen poikansa Roger Penrose laativat vuonna 1958. Sitä voidaan pitää muunnelmana Penrosen kolmiosta, ja se on kaksiulotteinen kuva portaikosta, jossa kierreportaat tekevät neljä 90 asteen mutkaa ja näyttävät myötäpäivään kierrettäessä koko ajan nousevan, mutta joissa kierros kuitenkin päättyy samalle tasolle kuin mistä alkaakin, niin että niitä pitkin voitaisiin nousta loppumattomiin eikä kuitenkaan koskaan päästäisi korkeammalle. Tämä on kolmessa ulottuvuudessa selvästi mahdotonta.


title: Penrosen portaat

text: Pian Penrosen alkuperäisen artikkelin julkaisemisen jälkeen M. C. Escher kiinnitti siihen huomiota, ja maaliskuussa 1960 hän julkaisi kuuluisaksi tulleen litografiansa "Nousevat ja laskeutuvat" (, ), joka jo samana vuonna tuli myös Penrosen tietoon.Escher kehitti teemaa edelleen huhtikuussa 1961 valmistuneessa teoksessaan "Waterval" (Vesiputous).


title: Penrosen portaat

text: Alkuperäisessä artikkelissaan Penroset totesivat, että rakennelman jokainen osa on sellaisenaan hyväksyttävissä kuvaksi portaikon osasta, mutta ne on yhdistetty toisiinsa siten, että kuva kokonaisuutena on mahdoton: vastapäivään kierrettäessä portaat laskeutuvat koko ajan.


title: Penrosen portaat

text: Roomassa vuonna 1965 pidetyussä Escher-konferenssissa Penrose kertoi, että Escherin aikaisemmat teokset olivat toimineet suurena innoituksen lähteenä hänelle ja hänen isälleen, kun he keksivät Penrosen kolmion ja päättymättömät portaat. Escher ei kuitenkaan vielä 1950-luvulla ollut käyttänyt teoksissaan niitä eikä muitakaan mahdottomia kuvioita eikä edes ollut tietoinen niiden olemassaolosta. Roger Penroselle Escherin työt oli esitelty kansainvälisessä matemaatikkokongressissa Amsterdamissa vuonna 1954. Hän oli tulloin "täysin lumoutunut" Escherin teoksista, ja paluumatkallaan Englantiin hän päätti laatia itse jotakin "mahdotonta". Kokeiltuaan useita tapoja, joilla tangot voisivat kuvassa olla toistensa päällä, hän sai lopulta kehitetyksi mahdottoman kolmion. Hän näytti piirroksiaan isälleen, joka heti laati niistä muunnelmia, muun muassa mahdottomat portaat. He halusivat saada löytönsä julkaistuksi, mutta heille ei ollut lainkaan selvää, mihin alaan aihe kuuluisi. Koska Lionel Penrose tunsi "British Journal of Psychology" -julkaisun toimittajan ja sai hänet taivutelluksi julkaisemaan heidän lyhyen käsikirjoituksensa, löytöä alettiin pitää psykologian alaan kuuluvana. Kun artikkeli oli julkaistu, Penroset lähettivät siitä kopion Escherille osoittaakseen hänelle kunnioituksensa.


title: Penrosen portaat

text:
Tammikuussa 1960 Escher vuorostaan kirjoitti kirjeessään pojalleen, että hänellä oli
tekeillä uusi kuva, joka esitti portaikkoa, joka vain nousi tai laski riippuen siitä, miten sitä katsotaan. Siinä portaat muodostivat suljetun, kehämäisen rakennelman, ikään kuin käärmeen, joka puree omaa häntäänsä]]. Kuitenkin se voidaan piirtää oikeassa perspektiivissä: jokainen porras ylempänä (tai alempana) kuin edellinen. [...] Löysin periaatteen eräästä minulle lähetetystä artikkelista, jossa minut itseni mainittiin useiden 'mahdottomien esineiden" tekijänä. Mutta en ollut tutustunut jatkuviin portaisiin, joista kirjoittaja oli liittänyt artikkeliinsa selvän, joskin pintapuolisen kaavion, vaikkakin olin käyttänyt joitakin hänen uista esimerkeistään.


title: Penrosen portaat

text:
Päättymättömät portaat tekivät suuren vaikutuksen Escheriin, ja maaliskuussa 1960 hän kirjoitti Penroseille lähettämässään kirjeessä:
Muutama kuukausi sitten eräs ystäväni lähetti minulle valokuvan artikkelistanne... Kuvanne 3 ja 4, 'jatkuva portaikko", oli minulle täysin uusi, ja olin siinä määrin otettu ideasta, että ne äskettäin innoittivat minut laatimaan uuden kuvan, jonka haluaisin lähettää teille kunnianosoitiuksena. Mikäli julkaisette lisää artikkeleja mahdottomista esineistä tai niihin liittyvistä artikkeleista tai jos tiedätte muita sellaisia artikkeleja, olisin mitä kiitollisin, jos voisitte lähettää minulle tarkempia yksityiskohtia.


title: Penrosen portaat

text: Päättymättömän portaikon oli jo aikaisemmin keksinyt ruotsalainen taiteilija Oscar Reutersvärd, mutta sen enempää Penrose kuin Escherkään eivät tienneet hänen teoksistaan. Hänen innoituksensa lähteenä toimi radio-ohjelma, jossa kerrottiin Mozartin "luovaksi automatismiksi" nimitetystä sävellysmenetelmästä: jokainen muistiin merkitty luova idea toimi innoituksen lähteenä uudelle idealle. Samaan "tiedostamattomaan, automaattiseen" tapaan Reutersvärd alkoi vuonna 1950 matkalla Tukholmasta Pariisiin piirtää sarjan mahdottomia esineitä. Piirtäessään hän ei tajunnut, että tekeillä oleva kuva esitti päättymätöntä portaikkoa, mutta prosessi teki hänelle mahdolliseksi piierää yhä monimutkaisempia kuvioita askel askelelta. Kun M. C. Escherin "Nousevat ja laskeutuvat" vuonna 1961 lähetettiin Reutersvärdille, se teki häneen vaikutuksen, mutta hän ei pitänyt siinä esiintyvän portaikon epäsäännöllisyyksistä; siinä oli kaikkiaan porrasta. Reutersvärd lähetti 1960-luvulla Escherille useita kirjeitä, joissa hän ilmaisi ihailevansa tämän töitä, mutta Escher ei vastannut niihin. Roger Penrose sai tietää Reutersvärdin teoksista vasta vuonna 1984.


title: Penrosen portaat

text: 1960-luvulla kehitetty Shepardin asteikko on samantapainen illuusio kuuloaistin alalla.


title: Penrosen portaat

text: Penrosen portaikko on esiintynyt ainakin kahdessa elokuvassa: Jim Hensonin ohjaamassa fantasiaelokuvassa "Labyrintti" vuodelta 1986 sekä Christopher Nolanin tieteiselokuvassa "Inception" vuodelta 2010.


title: W88-ydinkärki

text: W88-ydinkärki on amerikkalainen vetypommi, jota suunniteltiin Los Alamos National Laboratoryssä 1970-luvulla monikärkiohjusten taistelukärjeksi. Se on edelleen (2016) palveluskäytössä.


title: W88-ydinkärki

text: Sitä on luonnehdittu edistyneimmäksi koskaan valmistetuksi ydintaistelukärjeksi. Sen fissiota käyttävän primääriosan on arveltu olevan litistyneen ellipsoidin muotoinen (kuten kananmuna). Tällainen rakenne mahtuu paremmin kartiomaisen kuoren sisään kuin tavallinen pyöreä imploosio-aseen ydin, mutta sen räjäyttämisen mallintaminen supertietokoneilla on paljon monimutkaisempaa, koska plutonium täytyy saada kriittiseksi siten, että suunnatulla tavanomaisen räjähdysaineen räjäytyksellä ytimen primääriosa "pyöristetään" vasta räjähdyshetkellä. Varmaa tietoa aseen rakenteesta ei kuitenkaan ole.


title: W88-ydinkärki

text: UGM-133 Trident II SLBM-ohjus voidaan varustaa kahdellatoista W88-taistelukärjellä.


title: W88-ydinkärki

text: W88 on 55 cm suurimmalta halkaisijaltaan ja 175 cm pitkä. Se painaa alle 360 kg ja ydinräjähteen räjähdysteho on 475 kilotonnia.


title: Hymni (täsmennyssivu)

text: Hymni voi tarkoittaa seuraavia asioita:


title: Walter Boyce

text: Walter Boyce (s. 29. lokakuuta 1946) on kanadalainen entinen ralliautoilija. Hän ei koskaan kilpaillut pohjois-Amerikan ulkopuolella, mutta osallistui kaikkiin kuuteen Yhdysvalloissa ja Kanadassa ajettuihin MM-ralleihin. Boyce ei urallaan kerännyt yhtäkään MM-pistettä vaikka uralle onkin kirjattu yksi voitto ja yksi kolmostila. Tämä johtuu siitä, että vuosina 1973 ja 1974 ei vielä ajettu kuljettajien MM-pisteistä vaan ainoastaan autonvalmistajien pisteistä.


title: Walter Boyce

text: Boycen ainoa MM-voitto tuli vuoden 1973 Press-on-Regardless rallista, joka ajettiin Yhdysvaltain Michiganissa. Huipputason eurooppalaisia kuljettajia ei ralliin tuolloin osallistunut.


title: Ahti Huhtaniska

text: Ahti Huhtaniska on suomalainen lentopalloerotuomari. Huhtaniskalla on takanaan mittava ura kotimaisilla ja kansainvälisillä lentopallokentillä. Vuonna 2016 hän tuomitsi miesten lentopallon Mestareiden liigan lopputurnauksessa ja miesten Mestarien liigan loppuottelun Zeni Kazanin ja Trentinon välillä Puolan Krakovassa. Muiden Euroopan cupien loppupeleissä hän oli tuominnut aiemmin kuusi kertaa, joista kaksi kertaa naisten Mestarien liigassa. Kerran hän on viheltänyt loppuottelussa.


title: Ahti Huhtaniska

text: Aikuisten EM-kisoissa Huhtaniska on ollut tuomarina vuoden 2007 Moskovan kisoista alkaen eli yhteensä viisi kertaa. Vuosina 2011, 2013 ja 2015 hän tuomitsi mitalipeleissä asti. Huhtaniska vihelsi myös Puolan MM-kisoissa 2014. Maailmanliigan pelejä hän on tuominnut vuodesta 2008 alkaen joka vuosi. Huhtaniska on valittu neljästi kauden liigatuomariksi Suomessa 2010, 2013, 2014 ja 2015. Kauden erotuomariksi hänet on niin ikään valittu neljästi vuosina 2004, 2008, 2010 ja 2012.


title: Ahti Huhtaniska

text: Huhtaniska aloitti kansainvälisen tuomariuransa vuonna 1999. Vuotta aiemmin hän oli käynyt kansainvälisen erotuomarikurssin 38-vuotiaana. Kansainvälisten lentopallotuomareiden eläkeikä on 55 vuotta, joten Huhtaniskan kv-erotuomarointi päättyy joulukuussa 2016 eläkeiän täytyttyä. Kotimaisilla lentopallokentillä hän tuomitsee niin ikään viimeisen ottelunsa vuoden 2016 lopulla.


title: Ahti Huhtaniska

text: Huhtaniska pelasi omalla pelaajaurallaan parhaimmillaan SM-sarjassa vuosina 1983-86. Aktiivinen lentopalloura päättyi vuonna 1993 ykkössarjatason otteluissa.


title: Ralph Hasenhüttl

text: Ralph Hasenhüttl (s. 9. elokuuta 1967) on itävaltalainen jalkapallovalmentaja ja entinen hyökkääjä. Joulukuusta 2018 lähtien hän on toiminut Southamptonin päävalmentajana.


title: Ralph Hasenhüttl

text: Hasenhüttl aloitti pelaajauransa Grazer AK:n hyökkäyksessä 1980-luvun lopussa. Kesällä 1989 Hasenhüttl siirtyi FK Austria Wieniin, jossa teki läpimurtonsa. Hän tehtaili viiden Austria-kauden aikana 44 maalia ja voitti kolme Itävallan Bundesliigan mestaruutta. Kesällä 1994 hän siirtyi SV Casino Salzburgiin, jossa hän voitti uransa neljännen Itävallan mestaruuden.


title: Ralph Hasenhüttl

text: Kaudeksi 1996/97 Hasenhüttl siirtyi ulkomaille KV Mecheleniin, josta jo seuraavaksi kaudeksi Lierseen. Ura Belgian kentillä jäi kahden kauden mittaiseksi ja vuonna 1998 hän siirtyi 1. FC Kölniin. Maaleja ei syntynyt toivotulla tavalla ja kahden kauden jälkeen hän jatkoi uraansa SpVgg Greuther Fürthiin. Uransa viimeiset kaksi kautta Hasenhüttl edusti FC Bayern Münchenin II-joukkuetta Regionalligassa. Hän lopetti pelaajauransa vuonna 2004.


title: Ralph Hasenhüttl

text: Maajoukkuetasolla Hasenhüttl edusti Itävaltaa kahdeksassa A-maaottelussa, joissa teki kolme maalia.Pelaajauransa jälkeen Hasenhüttl työskenteli SpVgg Unterhachingin organisaatiossa juniorivalmentajana. Maaliskuussa 2007 hänestä tuli seuran päävalmentaja. Hän toimi päävalmentajana vain muutaman päivän, kunnes Werner Lorant nousi seuran peräsimeen. Hasenhüttl jatkoi apuvalmentajana ja lokakuussa 2007 hänestä tuli potkut saaneen Lorantin seuraaja päävalmentajana. Hasenhüttlin johdolla seura pelasi hyvän loppukauden ja sijoittui Regionalligassa kuudenneksi. Kaudella 2008/09 Hasenhüttl luotsasi Unterhachingia 3. Ligassa menestyksekkäästi. Seura sijoittui lopulta neljänneksi ja jäi vain pisteen päähän nousukarsinnoista. Kaudella 2009/10 joukkue romahti kauas kärkitaistelusta ja lopulta heikot tulokset johtivat Hasenhüttlin potkuihin helmikuussa 2010.


title: Ralph Hasenhüttl

text: Tammikuussa 2011 Hasenhüttl palasi valmennustehtäviin VfR Aalenin päävalmentajana. Hasenhüttl pelasti seuran putoamiselta 3. Ligasta ja jatkoi päävalmentajana kaudella 2011/12. Hasenhüttl uudisti joukkuetta menestyksekkäästi ja luotsasi Aalenin yllätten sarjakakkoseksi, joten kausi päättyi nousujuhliin 2. Bundesliigaan. Kaudella 2012/13 Hasenhüttl turvasi Aalenin sarjapaikan komean kauden jälkeen, kun seura oli yhdeksäs. Hän erosi tehtävästään kauden jälkeen kesäkuussa 2013.


title: Ralph Hasenhüttl

text: Lokakuussa 2013 Hasenhüttlistä tuli FC Ingolstadtin päävalmentaja. Hasenhüttl teki jälleen hyvää työtä ja nosti seuran putoamiskamppailusta turvaan sarjan kymmenenneksi. Kaudella 2014/15 Ingolstadt voitti historiallisesti 2. Bundesliigan mestaruuden ja nousi seurahistoriassa ensimmäistä kertaa Bundesliigaan. Kaudella 2015/16 Hasenhüttl luotsasi Ingolstadtia hyvällä menestyksellä ja putoamiskamppailun sijaan sarjanousija on taistellut keskikastin ylemmistä sijoituksista. Huhtikuussa 2016 uutisoitiin, että Bundesliiga-nousua tavoitteleva RB Leipzig olisi kiinnostunut Hasenhüttlistä. Ingolstadtin seurajohto on viestittänyt, että se pitää kiinni itävaltalaisvalmentajasta, jolla on seuran kanssa sopimus kesään 2017 saakka. Lopulta RB Leipzig osti Hasenhüttlin irti Ingolstadt-sopimuksestaan lehtitietojen mukaan 1,5 miljoonalla eurolla. Hän teki Bundesliigaan nousseen RB Leipzigin kanssa kolmivuotisen sopimuksen.


title: Ralph Hasenhüttl

text: Hasenhüttlin debyyttikausi Leipzigin peräsimessä oli menestyksekäs ja joukkue jopa johti Bundesliigaa kolmen kierroksen ajan syyskaudella. RB Leipzig sai kauden aikana osakseen suoranaista vihaa muiden joukkueiden kannattajilta ja kritiikkiä seuraa kohtaan tuli erityisesti Borussia Dortmundin suunnalta. Hasenhüttlin valmentama ja urheilutoimenjohtajaksi siirtyneen Ralf Rangnickin rakentama nuori joukkue menestyi kritiikista ja vihasta huolimatta sijoittuen lopulta Bundesliigassa toiseksi. Kaudella 2017/18 Leipzig pelasi historiansa ensimmäistä kertaa Mestarien liigassa, jonka lohkovaiheessa joukkue voitti FC Porton ja AS Monacon sijoittuen lohkossaan kolmanneksi. Pelit jatkuivat Eurooppa-liigassa, jossa Leipzig pudotti jatkosta SSC Napolin ja FK Zenit Pietarin, kunnes hävisi puolivälierissä Olympique de Marseillelle yhteismaalein 5-2. Bundesliigassa parhaimmillaan toisena ollut Leipzig hyytyi kevään vaihtelevien tulosten myötä lopulta kuudenneksi, mutta selvitti tiensä Eurooppa-liigan karsintoihin. Kauden jälkeen seura purki Hasenhüttlin sopimuksen.


title: Ralph Hasenhüttl

text: Joulukuussa 2018 Hasenhüttlistä tuli Englannin Valioliigan heikosti aloittaneen Southamptonin päävalmentaja vuoteen 2021 ulottuvalla sopimuksella.


title: Jürgen Kramny

text: Jürgen Kramny (s. 18. lokakuuta 1971) on saksalainen jalkapallovalmentaja ja entinen keskikenttäpelaaja.


title: Jürgen Kramny

text: Kramny hankki jalkapallo-oppinsa SpVgg Ludwigsburgin joukkueessa, jota edusti juniorivuosinaan. Ammattilaisuransa hän aloitti vuonna 1990 VfB Stuttgartissa, josta siirtyi vähäisen peliajan vuoksi 1. FC Nürnbergin jo vuonna 1992. Nürnbergissä tuli enemmän vastuuta ensin kaudella 1992/93 Bundesliigassa ja sen jälkeen kahden kauden ajan 2. Bundesliigassa. Kesällä 1995 Kramny siirtyi 1. FC Saarbrückeniin, jossa pelasi alemmilla sarjatasoilla kahden kauden ajan.


title: Jürgen Kramny

text: Kesällä 1997 Kramny liittyi FSV Mainzin riveihin. Seurassa vierähti kaikkiaan seitsemän kautta 2. Bundesliigassa ja viimeiseksi jäänyt kausi 2004/05 pääsarjatasolla. Kramny urakoi seuran paidassa yli 200 ottelussa, kunnes vuonna 2005 siirtyi SV Darmstadtiin. Vuonna 2006 hän palasi vielä Mainziin pelaten 11 ottelua seuran reservijoukkueessa, kunnes lopetti pelaajauransa.


title: Jürgen Kramny

text: Valmennusuransa Kramny aloitti FSV Mainzissa U19-juniorien valmentajana kesällä 2006. Hän toimi myös Jørn Andersenin apuvalmentajana vuosina 2008–2009. Kesällä 2010 hän siirtyi VfB Stuttgartin organisaatioon juniorivalmentajaksi. Loka–joulukuussa 2010 hän toimi lyhyen aikaa Jens Kellerin apuvalmentajana Stuttgartin edustusmiehistössä.


title: Jürgen Kramny

text: Heinäkuussa 2011 Kramnysta tuli Stuttgartin reservijoukkueen päävalmentaja. Marraskuussa 2015 hän nousi Bundesliigassa heikosti pelanneen Stuttgartin edustusjoukkueen päävalmentajaksi. Joulukuussa seura teki hänen kanssaan kauden loppuun ulottuvan sopimuksen.


title: Jürgen Kramny

text: Kramnyyn tehtävänä oli pelastaa Stuttgart putoamielta Bundesliigasta. Vuodenvaihteessa Stuttgart olikin vahvassa vireessä voittaen kuusi liigaottelua peräkkäin. Suunta kuitenkin kääntyi ja helmikuun lopun Hannover-tappion jälkeen Stuttgart voitti vain yhden 11 pelaamastaan ottelusta. Näin Kramnyn kohtaloksi koitui olla valmentaja, jonka alaisuudessa Stuttgart putosi Bundesliigasta pelattuaan siellä yhtä jaksoisesti kaudesta 1977/78 saakka. Kauden jälkeen Kramny sai potkut tehtävästään.


title: Jürgen Kramny

text: Marraskuun puolivälissä 2016 Kramnysta tuli Arminia Bielefeldin päävalmentaja. Kramny ei saanut Arminian peliä kulkemaan edeltäjäänsä Rüdiger Rehmiä paremmin ja putoamiskamppailuun juuttunut seura erotti hänet jo maaliskuussa 2017.


title: Pentametyylidietyleenitriamiini

text: Pentametyylidietyleenitriamiini eli PMDTA tai PMDETA (CHN) on polyamiineihin kuuluva orgaaninen yhdiste. Yhdistettä käytetään katalyyttinä valmistettaessa polyuretaanivaahtoja ja orgaanisen kemian synteeseissä organometalliyhdisteiden ligandina.


title: Pentametyylidietyleenitriamiini

text: Pentametyylidietyleenitriamiini on huoneenlämpötilassa väritöntä tai kellertävää nestettä. Yhdisteellä on tyypillinen ammoniakinkaltainen haju. Pentametyylidetyleenitriamiini liukenee hieman veteen ja paremmin useisiin orgaanisiin liuottimiin kuten etanoliin, dietyylieetteriin, asetoniin ja hiilivetyihin. Pentametyylidietyleenitriamiini on kolmihampainen ligandi ja sitoutuu esimerkiksi organolitiumyhdisteiden litiumatomiin. Muodostuva kompleksi on monomeerinen, mikä lisää organolitiumyhdisteiden reaktiivisuutta..


title: Pentametyylidietyleenitriamiini

text: Pentametyylidietyleenitriamiinia voidaan valmistaa dietyleenitriamiinista, formaldehydistä ja muurahaishaposta niin kutsutulla Eschweiler–Clarke-reaktiolla.


title: Pentametyylidietyleenitriamiini

text: Pentametyylidietyleenidiamiinia käytetään sekä joustavien että jäykkien polyuretaanivaahtojen valmistuksessa katalyyttinä. Yhdistettä käytetään myös parantamaan organolitiumyhdisteiden reaktiivisuutta ja ligandina Huisgen-sykloadditioissa, joissa orgaaninen atsidi reagoi alkyynin kanssa triatsoliksi.


title: Elenia Areena

text: Elenia Areena on Hämeenlinnaan elokuussa 2014 valmistunut sisäpalloiluhalli. Hallin omistaa Hämeenlinnan Liikuntahallit Oy ja sen pääasialliset käyttäjät ovat salibandyn Steelers sekä lentopallossa HPK Naiset. Lisäksi areenalla järjestetään mm. konsertteja ja messutapahtumia. Hallin nimisponsori on Elenia Lämpö Oy.


title: Elenia Areena

text: Pullerin urheiluhallin suunnitteleminen aloitettiin 2009. Sen suunnittelusta vastasivat arkkitehdit Petri Ilmarinen ja Seppo Ilmarinen. Rakentaminen pääsi alkamaan 2013. Elenia Lämpö Oy osti hallin nimioikeudet toukokuussa 2013. Halli valmistui elokuussa 2014.


title: Elenia Areena

text: Urheilutapahtumissa hallissa on tapahtumasta riippuen 300-2600 istumapaikkaa. Harjoituskäytössä ja isoissa turnauksissa iso halli voidaan jakaa väliverhoilla kolmeen pienempään kenttään. Hallissa on 16 pukuhuonetta, kuntosali, telinevoimistelusali sekä kahvila.


title: Ranskan presidentinvaali 2002

text: Ranskan vuoden 2002 presidentinvaalin ensimmäinen kierros järjestettiin 21. huhtikuuta ja toinen kierros 5. toukokuuta. Vaalissa valittiin Ranskan presidentti aiempaa lyhyemmälle viiden vuoden toimikaudelle.


title: Ranskan presidentinvaali 2002

text: Ensimmäisellä kierroksella Kansallisen rintaman presidenttiehdokas Jean-Marie Le Pen sai yllättäen enemmän ääniä kuin Sosialistipuolueen ehdokas, pääministeri Lionel Jospin, ja pääsi toiselle kierrokselle yhdessä istuvan presidentin, UMP:n ehdokkaan Jacques Chiracin kanssa. Toisella kierroksella Chirac sai tukea vasemmistopuolueilta ja hänet valittiin presidentiksi suurella ääntenenemmistöllä.


title: Iso Riutaslampi

text: Iso Riutaslampi on Pirkanmaalla pohjoisessa Ikaalisissa sijaitseva lampi, joka kuuluu Kokemäenjoen vesistössä Ikaalisten reitin valuma-alueen Aurejärven valuma-alueeseen. Iso Riutaslampi on osa Vahojärven-Aurejoen aluetta.


title: Iso Riutaslampi

text: Lammen pituus on 450 metriä, leveys 200 metriä ja sen pinta-ala on 4,4 hehtaaria. Se sijaitsee 3,7 kilometriä Vahojärveltä etelään soita ja kallioisia mäkiä vuorottelevassa erämaassa. Alueen suot on ojitettu harvakseltaan ja lampeen laskee kuusi suo-ojaa. Yksi laskuoja tulee Pikku Riuttaslammesta. Lammen laskuoja lähtee sen pohjoispäästä ja laskee 350 metrin päässä Mullilampeen, jonka laskuoja Mullilamminoja päätyy lopulta Vahojärven Hähkiölahteen. Rantaviivan pituus on 1,1 kilometriä ja se on pääosin metsäistä suota. Lampi on pientä kämppää lukuun ottamatta autio eikä sinne johda tietä. Tampere-Seinäjoki-junarata ohittaa lammen 150 metrin etäisyydeltä.


title: Angelus Watches

text: Angelus Watches on 1891 perustettu sveitsiläinen kellojen valmistaja. Angeluksen saavutuksia on esimerkiksi vuonna 1942 esitelty maailman ensimmäinen rannekello, joka näyttää päivämäärän.


title: Angelus Watches

text: Viimeinen Angelus-kronografi julkaistiin vuonna 1960, jonka jälkeen halpojen kvartsikellojen vyöry johti Angeluksen katoamiseen markkinoilta. Vuosina 2011-2015 kellovalmistaja Manufacture La Joux-Perret osti Angeluksen ja alkoi kehitellä uutta kelloa, Angelus U10 Toubillon Lumière, joka esiteltiin vuonna 2015.


Angelus Watches


title: Tommy Flanagan (muusikko)

text: Tommy Flanagan (16. maaliskuuta 1934 – 16. marraskuuta 2001) oli yhdysvaltalainen jazzmuusikko, jonka pääinstrumentti oli piano. Flanagan soitti monilla jazzin klassikkolevyillä mm. Sonny Rollinsin Saxophone Colossus, Wes Montgomeryn The Incredible Jazz Guitar of Wes Montgomery ja John Coltranen Giant Stepsillä.


title: Leif Andersson (professori)

text: Leif Christer Leander Andersson (s. 24. maaliskuuta 1944 Ähtävä) on suomalainen eläkkeellä oleva professori ja johtaja.


title: Leif Andersson (professori)

text: Andersson kirjoitti ylioppilaaksi Pietarsaaren yhteislyseosta 1963, valmistui lääketieteen lisensiaatiksi Helsingin yliopistosta 1970 ja väitteli lääketieteen ja kirurgian tohtoriksi Helsingissä 1973 sekä valmistui patologian erikoislääkäriksi Helsingin yliopistosta 1975. Hän jatkoi opintojaan myös Uppsalan yliopistossa 1975–1976 ja Yhdysvaltain La Jollassa sijaitsevassa Scripps Clinic and Research Foundationissa 1989–1990.


title: Leif Andersson (professori)

text: Työurallaan Andersson toimi Helsingin yliopiston patologian dosenttina 1975–1981, patologisen anatomian professorina 1981–2012, Suomen Akatemian tutkijaprofessorina 1987–1992, Ruotsin Solnassa sijaitsevan Karoliinisen instituutin patologian professorina 1996–2000 sekä Helsingin ja Uudenmaan sairaanhoitopiirin (HUS) patologian ja genetiikan vastuualuejohtajana vuodesta 2002.


title: Leif Andersson (professori)

text: Päätyönsä ohessa Andersson on toiminut Suomen patologiyhdistyksen varapuheenjohtajana 1981–1982 ja puheenjohtajana 1983–1984. Hän toimi myös Finska Läkaresällskapetin varapuheenjohtajana 1994–1996 ja puheenjohtajana 1996–1998 sekä Suomen syöpäinstituutissa vuodesta 2004 lähtien. Suomen Tiedeseuran jäsen hänestä tuli 1981, seuran varapuheenjohtajana hän oli 2004–2007 ja puheenjohtajana vuodesta 2007. Medicinarklubben Thoraxin kunniajäsenyys Anderssonille myönnettiin 1995, Finska Läkaresällskapetin 2000 ja Vasa nationin 2004. Vuonna 2006 hänestä tuli Suomalaisen Tiedeakatemian jäsen. Hän on ollut Academia Europæan jäsen vuodesta 2009.


title: Leif Andersson (professori)

text: Andersson on palkittu työstään useasti. Hänelle on myönnetty Anders Jahren palkinto 1981 yhdessä Carl G. Gahmbergin kanssa ja Finska Läkaresällskapetin palkinto 1985. Suomen Tiedeseura palkitsi Anderssonin E. J. Nyströmin palkinnolla 2003 ja hänelle on myönnetty myös J. W. Runebergin palkinto 2007.


title: Leif Andersson (professori)

text: Anderssonin kirjallinen tuotanto käsittää noin 320 julkaisua immunologian, membraanibiokemian, patologian, solubiologian ja soluopin aloilta.


title: Garnet Hathaway

text: John Garnet Hathaway (s. 23. marraskuuta 1991 Naples, Florida, Yhdysvallat) on yhdysvaltalainen jääkiekkoilija, joka edustaa NHL-seura Calgary Flamesin organisaatiota.


title: Garnet Hathaway

text: Hathaway pelasi neljän kauden ajan vuosina 2010–2014 NCAA:ssa Brownin yliopistossa. Tulokaskaudellaan hän pelasi 31 ottelua tehden niissä viisi maalia ja 14 tehopistettä. Toisella kaudella hänen ottelumäärä tippui 26:een. Hän teki kauden aikana kolme maalia ja yhteensä kahdeksan pistettä. Kaudeksi 2012–2013 Hathaway valittiin joukkueen varakapteeniksi. Hän oli 33 ottelussa tekemillään 21 tehopisteellä joukkueen sisäisen pistepörssin kolmas. Viimeisellä yliopistokaudellaan hän teki 15 tehopistettä. Yhteensä neljällä NCAA-kaudellaan Hathaway pelasi 121 ottelua, joissa teki 20 maalia sekä 38 syöttöpistettä eli yhteensä 58 tehopistettä.


title: Garnet Hathaway

text: Viimeisen NCAA-kauden päätyttyä Hathaway siirtyi loppukaudeksi AHL:ään Abbotsford Heatiin, jossa ehti pelata kahdeksan runkosarjaottelua ilman pisteitä. Pudotuspeleissä hän pelasi yhden ottelun, jossa hän sai kymmenen rangaistusminuuttia. Ensimmäisellä kokonaisella ammattilaiskaudellaan 2014–2015 Hathaway pelasi nimensä vaihtaneessa Adirondack Flamesissa. Hän pelasi 72 ottelua ja teki niissä 19 maalia ollen David Wolfin jälkeen joukkueen toiseksi paras maalintekijä. Yhteensä hän teki 36 tehopistettä.


title: Garnet Hathaway

text: Kauden päätyttyä Hathaway teki huhtikuussa 2015 kaksivuotisen tulokassopimuksen Calgary Flamesin kanssa. Hän osallistui joukkueen kautta 2015–2016 edeltäneelle harjoitusleirille, mutta joutui aloittamaan kauden AHL-farmiseura Stockton Heatissa. Hathaway teki 35 AHL-ottelussa kuusi maalia ja 17 tehopistettä ennen kuin hänet nostettiin Flamesin NHL-kokoonpanoon. NHL-debyyttinsä hän teki 29. helmikuuta 2016, kun Flames hävisi Philadelphia Flyersille lukemin 4–3. Hän sai peliaikaa 12.51 minuuttia


title: Naistenlääkäri tri Sibelius

text: Naistenlääkäri tri Sibelius ("Frauenarzt Dr. Sibelius") on Rudolf Jugertin ohjaama saksalainen draamaelokuva vuodelta 1962. Elokuvan pääosia näyttelevät Lex Barker, Barbara Rütting, Senta Berger ja Sabine Bethmann. Sivuosassa nähdään suomalainen Anneli Sauli nimellä Ann Savo.


title: Naistenlääkäri tri Sibelius

text: Elokuva kertoo lapsettomassa avioliitossa elävästä gynekologi Georg Sibeliuksesta (Barker), jonka elämään nuoruudenrakastettu (Rütting), nyt vakavasti sairas, ilmaantuu uudelleen. Sivujuonessa alaikäinen tyttö yrittää taivutella lääkäriä laittomaan aborttiin.


title: Jukka Maalampi

text: Teuvo Jukka Juhani Maalampi (s. 25. lokakuuta 1950 Petäjävesi) on suomalainen fyysikko ja professori. Hän on toiminut Jyväskylän yliopiston fysiikan professorina vuodesta 2001. Fyysikkona hän on erikoistunut hiukkasfysiikkaan.


title: Jukka Maalampi

text: Jukka Maalampi on alun perin kotoisin Petäjävedeltä. Hän kirjoitti ylioppilaaksi Petäjäveden lukiosta. Lukion jälkeen hän opiskeli fysiikkaa Helsingin yliopiston teoreettisen fysiikan laitoksessa. Maalampi väitteli Helsingin yliopistossa filosofian tohtoriksi 1982.


title: Jukka Maalampi

text: Valmistumisensa jälkeen hän työskenteli Helsingin yliopistossa eri viroissa fysiikan tutkijana ja opettajana. Hän toimi mm. fysiikan yliassistenttina. Hän on hiukkasfysiikan dosentti sekä Turun että Helsingin yliopistossa. Lisäksi hän on tehnyt vierailuja useisiin ulkomaisiin tutkimusinstituutteihin ja yliopistoihin. Hän on työskennellyt mm. Euroopan hiukkasfysiikan tutkimuskeskus Cernissä Sveitsissä, Bielefeldissä Saksassa ja Norditassa Kööpenhaminassa.


title: Jukka Maalampi

text: Jukka Maalampi nimitettiin keväällä 2001 fysiikan professoriksi Jyväskylän yliopistoon. Hänen vastuualueenaan on ollut varsinkin fysiikan aineenopettajien koulutus. Sen ohella hän on jatkanut tutkimustyötä.


title: Jukka Maalampi

text: Fyysikkona Maalammen tutkimusalaa hänen siirtyessään Jyväskylään olivat heikot vuorovaikutukset, neutriinofysiikka ja hiukkaskosmologia. Näitä tutkimusaloja Jyväskylän yliopistossa ei tutkittu, vaan yliopiston hiukkasfyysikot olivat syventyneet hiukkasfysiikan alan muihin kysymyksiin. Maalammen nimitys siis laajensi fysiikan laitoksen tutkimusta. Hiukkasfysiikan tutkimus Jyväskylän yliopiston fysiikan laitoksessa laajeni vielä lisää, kun yliopistoon saatiin Maalammen nimitysvuonna (2001) yliassistentiksi Kimmo Kainulainen, joka oli ollut Jukka Maalammen oppilaita Helsingin yliopistossa. Sittemmin Kainulainen nimitettiin vuonna 2011 järjestyksessä toisena henkilönä Suomessa kosmologian professoriksi. (Ensimmäinen oli Helsingin yliopistossa vuonna 2001 aloittanut Kari Enqvist). Maalammen ja Kainulaisen ansiosta fysiikan laitoksella tehtävä hiukkastutkimus laajeni vahvoista vuorovaikutuksista heikkoihin vuorovaikutuksiin.


title: Jukka Maalampi

text: Tieteellisen työn ohessa professori Maalampi on osallistunut laitoksensa hallintotehtäviin. Hän on toiminut fysiikan laitoksen johtajana vuodesta 2005 lähtien. Maalampi nousi laitoksen johtoon, kun hänen edeltäjänsä professori Matti Leino valittiin Jyväskylän yliopiston vararehtoriksi. Hänen ensimmäinen kautensa laitoksen johtajana päättyi heinäkuun lopussa 2008. Seuraava toimikausi 2008–2010 jäi vajaaksi vuonna 2010 toteutetun yliopistouudistuksen takia. Hän jatkoi johtajana edelleen toimikauden 2010–2013. Jyväskylän yliopiston matemaattis-luonnontieteellisen tiedekunnan dekaani Henrik Kunttu nimitti joulukuussa 2013 professori Maalammen vielä uudelle toimikaudelle 2014–2017 fysiikan laitoksen johtajana.


title: Jukka Maalampi

text: Fyysikkona Maalampi on erikoistunut teoreettiseen hiukkasfysiikkaan. Hänen mielenkiinnon kohteenaan ovat erityisesti olleet neutronifysiikka, hiukkasastrofysiikka ja kosmologia. Hän on tutkinut erilaisia hiukkasia (mm. leptoneita ja kvarkkeja) ja niiden keskinäistä vuorovaikutusta. Neutriinoja on vaikea tutkia, koska ne reagoivat muuhun aineeseen niin vähän.


title: Jukka Maalampi

text: 2000-luvulla Maalampi on tehnyt teoreettista tutkimusta Higgsin bosonista eli Higgsin hiukkasesta. Hiukkasen olemassaolo on mahdollisesti todistettu kokeellisesti vuonna 2012.


title: Jukka Maalampi

text: Vaikka professori Maalampi on teoreettisen fysiikan tutkija, hän on viime vuosina ottanut osaa myös soveltavaan tutkimukseen. Hän on ollut 2010-luvun ensimmäisellä puoliskolla mukana suunnittelemassa yhteiseurooppalaista LAGUNA-tutkimushanketta. Hankkeen avulla pyritään tutkimaan kokeellisesti neutriinoja. Tutkimusta on tarkoitus tehdä mm. Pyhäsalmen kaivoksessa Pyhäjärvellä.


title: Jukka Maalampi

text: Joulukuuhun 2014 mennessä professori Maalampi on julkaissut 132 tieteellistä artikkelia, joista useimmat arvostetuissa fysiikan julkaisuissa. Hän on laatinut myös useita konferenssiraportteja ja lehtiartikkeleita. Sen lisäksi hän on julkaissut useita teoksia fysiikan alalta ja fysiikan oppikirjoja. Hän on myös suomentanut joitakin teoksia.


title: Jukka Maalampi

text: Professori Maalampi tunnetaan erityisesti fysiikan popularisoijana. Hän on aktiivisesti osallistunut tieteelliseen keskusteluun ja pyrkinyt tekemään tiedettä laajemmin tunnetuksi. Hän on myös ollut esiintyjänä tai luonnoitsijana lukuisissa tapahtumissa sekä osallistunut useisiin fysiikan alan konferensseihin.


title: Jukka Maalampi

text: Maalampi on jo pitkään kirjoittanut lehtiartikkeleita fysiikkaan liittyvistä kysymyksistä. Ensimmäiset lehtiartikkelinsa hän julkaisi 1980-luvulla "Arkhimedes"-lehdessä. Hän on kirjoittanut yleistajuisia kirjoja ja artikkeleita fysiikasta, ja luonnontieteistä laajemminkin. Artikkeleissaan hän on mm. tarkastellut kriittisesti tiedettä ja sen tilaa. Hän on ollut huolissaan esimerkiksi luonnontieteiden (mm. fysiikka ja kemia) opetuksen vähäisestä määrästä koulujen opetusohjelmassa.


title: Jukka Maalampi

text: Maalampi on osallistunut Skepsis ry:n toimintaan ja hänet valittiin vuonna 2007 yhdistyksen tieteellisen neuvottelukunnan puheenjohtajaksi.


title: Jukka Maalampi

text: Professori Maalammella on monenlaisia luottamustehtäviä eri organisaatioissa. Vuodesta 2009 lähtien hän on ollut Suomalaisen Tiedeakatemian jäsen. Hän on toiminut myös Suomen fyysikkoseuran fysiikan opetuksen jaoston puheenjohtajana.


title: Jukka Maalampi

text: Maalampi sai 1995 valtion tiedonjulkistamispalkinnon Kari Enqvistin kanssa kirjoittamastaan teoksesta "Tyhjästä syntynyt: Nykytieteen käsitys maailmankaikkeuden rakenteesta". Hän sai huhtikuussa 2006 toistamiseen valtion tiedonjulkistamispalkinnon teoksestaan "Maailmanviiva - Albert Einstein ja moderni fysiikka" (2005), jonka julkaisi tähtitieteellinen yhdistys Ursa. Teos kertoo fysikaalisten tieteiden kehittymisestä 1800-luvun puolivälistä 2000-luvun alkuun. Fysiikan osalta teos esittelee varsinkin Albert Einsteinin löydöksiä sekä suhteellisuusteorian ja kvanttimekaniikan historiaa.


title: Jukka Maalampi

text: Toiminnastaan fysiikan laitoksen johtajana hänelle on vuonna 2009 myönnetty Jyväskylän Yliopistosäätiön "Hyvä esimies"-palkinto.


title: Crocodylomorpha

text: Crocodylomorpha on arkosaurien ryhmä joka sisältää krokotiilieläimet ja niiden sukupuuttoon kuolleet sukulaiset.Larsson & Sues (2007) ja Sereno "et al." (2003):


title: Talisman

text: Talisman voi tarkoittaa esimerkiksi seuraavia asioita:


title: Kingwood (Länsi-Virginia)

text: Kingwood on kaupunki ja Prestonin piirikunnan hallinnollinen keskus Länsi-Virginian osavaltiossa Yhdysvalloissa. Kaupunki on perustettu vuonna 1815. Kaupungin pinta-ala on 6,29 km² ja vuonna 2010 siellä oli 2 939 asukasta.


title: Kingwood (Länsi-Virginia)

text: Vuoden 2010 väestönlaskennan mukaan Kingwoodissa oli 2 939 asukasta, 1 291 taloutta ja 818 perhettä. Väestötiheys oli 467/km². Asukkaista yli 97 prosenttia oli valkoihoisia. Vuonna 2000 kaupungin talouksien mediaanitulo oli 29 155 dollaria ja perheiden 36 313 dollaria. Miesten mediaanitulo oli 30 658 dollaria ja naisten 18 190 dollaria. Tulot henkilöä kohden olivat 16 299 dollaria. Noin 16,3 prosenttia perheistä ja 17 prosenttia koko väestöstä, 25,2 prosenttia alle 18-vuotiaista ja 13,6 prosenttia yli 65-vuotiaista eli köyhyysrajan alapuolella.


title: Long Beachin ePrix 2016

text: Long Beachin ePrix 2016 eli 2016 Long Beach ePrix oli Formula E -sarjan kauden 2015–2016 kuudes osakilpailu. Kilpailu ajettiin 2. huhtikuuta Long Beachin katuradalla Long Beachilla, Yhdysvalloissa.


title: Long Beachin ePrix 2016

text: Aika-ajoissa paalupaikalle ajaneen Team Agurin António Félix da Costan suoritus hylättiin liian alhaisten rengaspaineiden vuoksi, jolloin paalupaikka ja siitä annettavat pisteet siirtyivät Sam Birdille. Kilpailun voitti ABT Schaeffler Audi Sportin Lucas di Grassi.


title: EräViikingit

text: EräViikingit on helsinkiläinen salibandyseura, joka perustettiin 24. maaliskuuta 2016, Tapanilan Erän salibandyjaoston ja SalibandySeura Viikinkien fuusioituessa. Seurassa oli kauden 2017-2018 päätteeksi 2109 lisenssin omaavaa jäsentä.


title: EräViikingit

text: 24.3.2016 Helsingissä pidetyssä lehdistötilaisuudessa Erän salibandyjaosto, sekä SSV ilmoittivat yhdistyvänsä uudeksi salibandyn suurseuraksi. Nimeksi tuli EräViikingit. Kaudelle 2016-2017 EräViikinkien seuran alle siirtyivät miesten- ja naisten liigajoukkueet, tyttöjen junioritoiminta, A-C poikien edustusjoukkueet, sekä uudet G-poikien juniorijoukkueet. Kaudella 2016-17 EräViikingit oli ainoa seura, jolla on joukkue jokaisen ikäluokan SM-sarjassa.


title: EräViikingit

text: Maaliskuussa 2017 EräViikingit ilmoitti siirtymävaiheen olevan loppusuoralla ja loputkin joukkueet siirtyvät EräViikinkien nimen alle, kun Erän ja SSV:n toiminta loppui 1.6.2017.


title: EräViikingit

text: Tapanilan Erän salibandytoiminta käynnistyi keväällä 1990 viisi vuotta Suomen Salibandyliiton perustamisen jälkeen. Yrjö Kokljuschin, Mika Kirvesmäki ja Markku Rantala toivat lajin seuraan siirtämällä "Lemon"-nimisen salibandyseuran miesten joukkueen toiminnan Erän alaisuuteen. Lemon oli perustettu 13. tammikuuta 1987 ja kirjattu yhdistysrekisteriin kahta kuukautta myöhemmin 9. maaliskuuta. Miesten joukkue kari keväällä 1987 SM-sarjapaikasta SSV:n, Bolla Bollan ja SaPa:n kanssa.


title: EräViikingit

text: Seura oli aikanaan lähes ensimmäisten joukossa, kun salibandyn harrastus alkoi Suomessa löytää laajempaa harrastuspohjaa. Seuran säännöissä mainittiin, että ""Seuran tarkoituksena on ylläpitää ja kehittää sisäbandyn harrastusta jäsentensä keskuudessa"". Sittemmin lajin nimeksi on kylläkin vakiintunut salibandy, vaikka joillekin Lemonissa pelanneille lienee jäänyt myös muistikuva pelistä nimeltä "Sähly".


title: EräViikingit

text: Ensimmäiset vuodet


title: EräViikingit

text: Erä pelasi ensimmäisen kautensa 1990–1991 miesten I-divisioonaa. Virallinen salibandyjaoston perustamispäivämäärä on 8. maaliskuuta 1990, jolloin seuran johtokunta päätti perustaa seuraan B-jaostona toimivan salibandyjaoston. Silloinen seuran toiminnanjohtaja Leo Jokela halusi seuraan kilpailumenestystä tuovan joukkuelajin.


title: EräViikingit

text: Seuraavan vuoden kesällä salibandytoiminta laajeni, kun naisten salibandyjoukkueiden Synkkä Uhman ja kaksi Suomen mestaruutta voittanut S.C. Dalmacin toiminta siirtyi Erän alaisuuteen. Uhmasta tuli naisten edustusjoukkue Erä I ja Dalmacista Erä II. Molemmat joukkueet pelasivat ensimmäisellä kaudellaan 1991–1992 maan korkeinta sarjatasoa, jota tuolloin kutsuttiin SM-sarjaksi (nyk. Salibandyliiga). Naisten joukkueiden liittymisen seurauksena 11. elokuuta 1991 perustettiin Erään salibandyn A-jaosto, joka toimi naisten jaostona miesten B-jaoston rinnalla.


title: EräViikingit

text: Kauden 1991–1992 aikana perustettiin myös naisten joukkue Erä III, joka voitti myöhemmin useita Suomen mestaruuksia. Myös tyttö- ja poikajoukkueita liittyi kauden aikana mukaan toimintaan.


EräViikingit


title: EräViikingit

text: Ensimmäinen kausi 1991–1992 naisten salibandyjaostolle oli menestys, sillä Erä I voitti Suomen Cupin ja Suomen mestaruuden. Myös A-tytöt voittivat ensimmäisen pelatun tyttöjen mestaruuden. Vuoden 1992 lopussa Tapanilaan Mosan mäelle nousi ylipaineistettu kuplahalli, joka sai nimekseen Mosahalli. Hallissa oli yksi täysimittainen salibandykenttä ja harjoitustilat yleisurheilulle. Sitä voidaan pitää yhtenä tärkeänä tekijänä seuran salibandyjaoston menestykselle 1990-luvulla. Erän naiset uusivat kaudella 1992–1993 sekä Suomen cupin voiton että Suomen mestaruuden. Toiseen perättäiseen mestaruuteen ylsivät myös A-tytöt. Kyseisellä kaudella myös B- ja D-pojat voittivat ikäluokkiensa mestaruudet. B-pojissa pelasi sittemmin kuuluisuutta jääkiekkoselostuksilla saavuttanut Jani Alkio.


title: EräViikingit

text: Kaudella 1993–1994 tapahtui seurassa lajin toiminnan kannalta merkittävä muutos, kun 24. marraskuuta 1993 miesten, naisten ja poikien salibandyjaostot yhdistyivät yhdeksi lähes itsenäiseksi A-jaostoksi. Nykymuotoisen salibandyjaoston ensimmäisenä puheenjohtajana aloitti salibandyvalokuvaajanakin myöhemmin tunnettu Mika Hilska. Seuraava kausi 1994–1995 oli Erälle menestys, sillä Erä I naiset voittivat Suomen mestaruuden ja B1-tytöt, C1-tytöt ja D-tytöt voittivat sarjojensa mestaruuden. Hopeaa saivat A-tytöt, B2-tytöt ja E-pojat. Kun mukaan lasketaan vielä Erä III:n mitaliputken aloittanut pronssi sekä C2-tyttöjen ja A-poikien pronssit, saavutti seura kyseisenä kautena yhteensä 10 mitalia.


title: EräViikingit

text: Kaudella 1995–1996 Erä III, lempinimeltään keppana, voitti ensimmäisen Suomen mestaruutensa ja uusi sen heti perään seuraavana keväänä. Seuraavina kausina 1997–1998 ja 1998–1999 mitaliputki jatkui kahdella hopealla. Joukkue päätti mitaliputkensa triplaan kaudella 1999–2000, jolloin se voitti Suomen mestaruuden, Suomen Cupin ja Salibandyn Euroopan cupin.


title: EräViikingit

text: Uusi vuosituhat


title: EräViikingit

text: Uuden vuosituhannen ensimmäisellä kymmenyksellä ei 1990–luvun kaltaista menestyssumaa ole nähty. Miesten ja poikien menestys on seuran historian aikana ollut selvästi naisten ja tyttöjen menestystä vähäisempää, mutta pientä tasoitusta mitalitilastoihin sai aikaan poikien 1985 syntyneiden ikäluokka. Se voitti kaudella 2001–2002 C-junioreiden mestaruuden ja kykeni voittamaan ikäluokkansa Suomen mestaruuden neljä kertaa peräkkäin voittaen viimeisenä A-poikien mestaruuden keväällä 2005.


title: EräViikingit

text: Kauden 2002-2003 päätteeksi miesten onnistui nousta takaisin liigaan voittamalla SB-Pro karsinnoissa suoraan kolmessa ottelussa. Siitä asti miehet ovat pelanneet liigaan ja onnistuivat voittamaan ensimmäisen SM-mitalinsa kaudella 2006–2007, jolloin joukkue sai pronssia. Ensimmäinen mitali sai jatkoa heti seuraavalla kaudella, kun joukkue sijoittui uudelleen kolmanneksi. Kaudella 2008–2009 Erä saavutti SM-finaalipaikan ja sijoittui hopealle SSVn voittaessa kullan jo yhdeksännen kerran.


title: EräViikingit

text: Miesten ensimmäisellä pronssikaudella myös naisten Erä III voitti neljännen kerran Suomen mestaruuden ja kolmannen kerran Suomen Cupin. Samalla kaudella myös C-tytöt voittivat ikäluokkansa mestaruuden.


title: EräViikingit

text: Harjoitteluolosuhteisiin tuli parannusta, kun uusi Mosahalli valmistui vuonna 2002. Yleisesti ottaen salibandyn harrastajamäärät ovat kasvaneet 2000–luvulla, ja seuran jäsenet sen mukana. Kaudella 2006–2007 seuran jäsenmäärä ylitti 1000 jäsenen rajapyykin. Seura lakkautettii


title: EräViikingit

text: Vuonna 1986 Jari-Petri Anttila ja Jari Wassholm lopettivat aktiivisen jalkapalloilun Puotinkylän Valtissa. Heidän suunnitelmissaan oli perustaa oma jalkapalloseura, mutta suunnitelmat vaihtuivat, kun tuolloin Vuosaaren urheilutalon vahtimestarina toiminut Anttila sai seurata työpaikallaan ensimmäisiä salibandyn SM-kilpailuja. Lajista innostuneena Anttila ja Wassholm päättivät perustaa salibandyseuran. Suomen Salibandyliitto oli perustettu vain vuotta aikaisemmin ja kaksikko tiesi, ettei rahoitusta pelkästään salibandyn harrastamiseen tulisi, joten he päättivät hakea Helsingin kaupungilta tukea aloittelevan seuran toimintaan, jonka nimenä oli Salibandy ja Sulkapallo Vuosaari - SSV. Lyhennettä tuki myös Anttilan suosikkijalkapallojoukkue HSV. Seurassa siis harrastettiin myös sulkapalloa, vaikka yhtään virallista ottelua ei pelattu.


title: EräViikingit

text: Rahaa seuran pyörittämiseen Anttila ja Wassholm keräsivät myös tekemällä omatoimimatkoja Ruotsiin, josta he ostivat salibandymailoja ja myivät niitä Suomessa eteenpäin. Tämä tulonlähde tyrehtyi, kun Jarmo Perttilä perusti salibandymailoja valmistaneen Pro Stickin. Perttilä siirtyi kaudelle 1992–1993 S.C. Dalmacista SSV:hen, jolloin seuran ja Perttilän välinen yhteistyö alkoi tuoda rahaa seuralle.


title: EräViikingit

text: Ensimmäisellä kaudellaan 1987–1988 SSV pelasi miesten I-divisioonaa ja pääsi ensiyrittämällä karsimaan ylimälle sarjaportaalle, jota tuolloin kutsuttiin nimellä mestaruussarja (nykyinen Salibandyliiga). Karsinnat kuitenkin epäonnistuivat ja SSV:tä ei olisi nähty seuraavalla kaudella mestaruussarjassa, ellei Tamperelainen Manse City olisi luopunut sarjapaikastaan. Näin järjestettiin uudet karsinnat neljän joukkueen SSV, Bolla Bolla, Lemon ja mestaruussarjasta karsivan SaPa:n kesken. Joukkueen onnistui voittamaan karsinnat ja kausi 1988–1989 oli seuran ensimmäinen mestaruussarjatasolla.


title: EräViikingit

text: Ensimmäiset vuodet pääsarjassa ja 1990-luku


title: EräViikingit

text: Kaksi ensimmäistä kautta eivät juuri menestystä tuoneet, mutta kolmannella kaudellaan 1990–1991 SSV:n sijoittui kolmanneksi ja sai ensimmäisen SM-mitalinsa.


title: EräViikingit

text: Seuraavalla kaudellaan tekeminen hieman vakavoitui ja joukkue ylsi ensi kertaa historiansa aikana SM-loppuotteluun. Josba oli kuitenkin vahvempi ja SSV:lle ripustettiin kaulaan hopeiset mitalit. Kausi 1991–1992 oli myös J-P Anttilan viimeinen täysimittainen kausi pelaajana. Seuraavalle kaudelle hän siirtyi joukkueen päävalmentajaksi, mutta pelasi myös yhdeksän ottelua pelaajana. Valmentajana Anttila korosti harjoittelun merkitystä ja sai tähän vinkkejä jääkiekon puolelta Jokereista tutulta Juha Salolta.


title: EräViikingit

text: Seuraavalla kaudella SSV kohtasi Josban jo välierissä, joissa loppuotteluun pääsyyn tarvittiin kolme voittoa. Josba vei ensimmäisen kohtaamisen nimiinsä Helsinkiläisten kotiareenalla, mutta SSV vei kolme seuraavaa ottelua ja eteni loppuotteluun voiton 3–1. Siellä vastaan tuli toinen vuosaarelainen salibandyseura Vuosaaren Viikingit. Suomen mestaruuteen tarvittiin tuolloin kaksi voittoa. Ensimmäisen ottelun SSV voitti lukemin 4–3. Ottelun ratkaisijoina voidaan pitää 4–3 voitto-osumaa laukonutta joukkueen kapteenia Kari Honnia ja kaksi maalia laukonutta jääkiekkopiireistäkin tuttua Valeri Krykovia. Joukkueiden toinen kohtaaminen oli kahden pelatun erän jälkeen tasan 2–2, mutta kolmannessa erässä Perttilä laukoi SSV:n maalin johtoon ja voitti lopulta kohtaamisen 4–2 ja Suomen mestaruuden otteluvoitoin 2–0.


title: EräViikingit

text: Vuonna 1999 Salibandyseura Vuosaari ja Vuosaaren Viikinkien kanssa. Uuden seuran nimeksi tuli Salibandyseura Viikingit. Alustavasti sarjaan päätettiin lähteä nimellä SSViikingit, mutta lopulta päätettiin jatkaa nimellä SSV.


title: EräViikingit

text: SSV:n värit ja logo ovat vaihdelleet historian saatossa. Ensimmäiset verryttelyasut tilattiin raumalaiselta vaatealan yritykseltä, jonka mallistossa oli vinoruudullinen verryttelyasu. Myös pelaajien tyttöystävät vaikuttivat värivalintaan, joten asut olivat väritykseltään vaaleanpunaista ja sinistä. Samaisen yrityksen mallistosta joukkue sai myös siniset ja valkoiset pelipaidat. Tätä ennen joukkue oli pelannut valkoisissa liiveissä. Viikinkien yhdistyessä seuraan väreihin tuli musta. Nykyään SSV pelaa kotonaan mustissa ja vieraissa valkoisissa peliasuissa.


title: EräViikingit

text: Ensimmäisenä logona seuralla oli sinivalkoinen ympyrä, joka kuvasi salibandy- ja sulkapalloa ylhäältä päin. Sen suunnitteli perustajajäsenenäkin toiminut Pekka Heinilahti. Perusidea pysyi pitkään samana, vaikka ulkonäköä hieman muutettiinkin. Ennen nykyistä logoa oli käytössä logo, joka esitte salibandypalloa ja jonka keskellä luki "SSV Floorball Helsinki Finland 1986". Nykyisessä logossa on kuvattuna punainen mailaa pitelevä salibandypallo, jonka päässä on viikinkihattu. Myös tämä logo on kokenut muutoksia kun se aiemmin oli runsaammin yksityiskohtia sisältävä sinisellä Viikingit tekstillä. Tämä sininen teksti on muuttunut sittemmin mustaksi ja myös logo on muuten logo on kokenut pieniä muutoksia.


title: EräViikingit

text: EräViikinkien miesten edustusjoukkue pelaa Salibandyliigaa. Joukkue pelaa kotiottelunsa Energia Areenalla


title: EräViikingit

text: EräViikinkien naisten edustusjoukkue pelaa Naisten Salibandyliigaa. Joukkue pelaa kotiottelusa Mosahallissa


title: EräViikingit

text: EräViikingit Salibandyakatemia yhdistys on helsinkiläinen vuonna 2017 perustettu salibandyseura. Seura toimii EräViikinkien liigajoukkueen farmijoukkueena ja pelaa Suomen toiseksi korkeinta sarjatasoa Divaria nimellä EräViikingit Akatemia. Joukkue koostuu EräViikingit A-poikien pelaajista, sekä noin kymmenestä aikuispelaajasta.


title: EräViikingit

text: Vuonna 2007 perustettiin Erä Salibandyakatemia yhdistys Erän miesten farmijoukkueeksi. Joukkue pelasi ensimmäisellä kaudellaan II-divisioonaa nimellä Erä Akatemia. Kaudelle 2014-2015 Erä Akatemia nousi Divariin.


title: EräViikingit

text: Kaudelle 2016-2017 tapahtui muutoksia. Erä Akatemia siirtyi Erän ja SSV:n yhdistyessä syntyneen EräViikinkien miesten farmijoukkueeksi. Nimi kuitenkin pysyi Erä Akatemiana siirtymäkauden ajan. Samalla joukkue yhdistyi EräViikingit A-poikien kanssa ja joukkue toimi A-poikien pelaajille väliaskeleena kohti miesten liigajoukkuetta.


title: EräViikingit

text:
Siirtymäkauden 2016-2017 jälkeen Erä Salibandyakatemia yhdistys lakkautettiin ja tilalle perustettiin uusi seura EräViikingit Salibandyakatemia yhdistys. Myös joukkueen nimi muuttui muotoon EräViikingit Akatemia. Joukkueen kokoa myös kasvatettiin, jotta kahden sarjan: nuorten SM-sarjan ja Divarin pelaaminen olisi helpompaa. Kaudella 2017-2018 joukkueessa pelaa 41 pelaajaa.
Maalivahdit


title: EräViikingit

text: Puolustajat


title: EräViikingit

text: Hyökkääjät


title: EräViikingit

text: Päävalmentaja


title: EräViikingit

text: Valmentajat


title: EräViikingit

text: Joukkueenjohtaja


title: EräViikingit

text: EräViikinkien miesten liigajoukkueen ja EräViikingit Akatemian väliset farmisopimuksetMiehet


title: EräViikingit

text: Naiset


title: Tom Harrell

text: Tom Harrell (s. 16. kesäkuuta 1946 Urbana, Illinois, Yhdysvallat) on yhdysvaltalainen jazz-trumpetisti.


title: Tom Harrell

text: Harrellin ollessa viisivuotias hänen perheensä muutti San Franciscon lahden ympäristöön. Hän aloitti trumpetin soittamisen kahdeksanvuotiaana ja soitteli paikallisten ammattiyhtyeiden kanssa 13-vuotiaana. Osallistuttuaan parikymppisenä jazz-työpajaan Harrell lähti kiertueelle Stan Kentonin ja Woody Hermanin yhtyeiden kanssa. Samoihin aikoihin hänellä diagnosoitiin skitsofrenia.


title: Tom Harrell

text: 1970-luvulla Harrell muutti New Yorkiin, jossa hän esiintyi Village Vanguard -big bandissä Mel Lewisin kanssa, sittemmin Chuck Israelsin National Jazz Ensemblessa, Aztecassa, Arnie Lawrencen Treasure Islandissa ja rock/funk-yhtye Cold Bloodissa. Hän soitti myös yhdessä Cecil Paynen, Bill Evansin ja Lee Konitzin kanssa.


title: Tom Harrell

text: 1980-luvulla Harrell liittyi viidenneksi jäseneksi Phil Woodsin kvartettiin, josta tuli kvintetti.


title: Tom Harrell

text: 1990-luvun lopussa Harrell kokosi oktetin, johon kuuluivat trumpetisti Wayne Andre, tenori-saksofonistit Don Braden ja Greg Tardy, baritoni Gary Smulyan, pianisti Xavier Davis, basisti Ugonna Okegwo ja rumpali Billy Hart.


title: Tom Harrell

text: Harrellin vuonna 1999 julkaisema "Time’s Mirror" oli ehdolla Grammy-palkinnon saajaksi. Vuonna 2000 Entertainment Weekly nimesi CD:llä julkaistun "The Art of Rhythm" -levyn vuoden parhaaksi jazz-albumiksi. Samana vuonna Harrell teki Euroopan-kiertueen.


title: Tom Harrell

text: Harrell soittaa iskevää ja täsmällistä bebop-jazzia.


title: Alexander Hellström

text: Alexander Hellström (s. 17. huhtikuuta 1987 Falun, Ruotsi) on ruotsalainen jääkiekkopuolustaja, joka pelaa SHL-joukkue Örebro HK:ssa. Hän toimii joukkueen varakapteenina. Elite Prospects -sivuston mukaan Hellström on pelityyliltään puolustava puolustaja, joka kykenee myös varsin fyysiseen peliin. Varsin isokokoinen Hellström on pelannut urallaan aiemmin myös Pohjois-Amerikassa, KHL:ssä ja Slovakiassa.


title: Alexander Hellström

text: Hellström on Vännäs HC:n kasvatti. Hän pelasi myöhemmät juniorivuotensa kuitenkin IF Björklövenissä, jonka miesten joukkueessa Hellström debytoi 17-vuotiaana Ruotsin toiseksi korkeimmalla sarjatasolla Allsvenskanissa kaudella 2004–2005. Hän pelasi joukkueessa tuolloin 15 runkosarjaottelua. Kaudella 2005–2006 Hellström pelasi Allsvenskanissa 31 runkosarjaottelua. St. Louis Blues varasi hänet seitsemännellä kierroksella 184. pelaajana . Kaudella 2006–2007 Hellström eteni Björklövenin kanssa Kvalserieniin, mutta joukkue jäi kuitenkin ilman Elitserien-nousua.


title: Alexander Hellström

text: Toukokuussa 2007 Hellström teki kolmivuotisen tulokassopimuksen St. Louis Bluesin kanssa. Hän pelasi kaksi ensimmäistä sopimuskauttaan pääosin AHL-joukkue Peoria Rivermenissä, joista tulokaskausi 2007–2008 toi Hellströmille 35 runkosarjaottelussa tehot 3+2=5. Kaudesta 2008–2009 hän pelasi osan myös ECHL-joukkue Alaska Acesissa. Lokakuussa 2009 Blues lainasi Hellströmin kauden 2009–2010 kattaneella sopimuksella kotimaahansa Elitserien-joukkue Luleå HF:n riveihin. Hänen tulokaskautensa Ruotsin pääsarjatasolla toi 45 runkosarjaottelussa tehot 1+1=2. Hellström keräsi myös 99 jäähyminuuttia, joilla hän jakoi Elitserienin jäähypörssin seitsemännen sijan HV71:n Pasi Puistolan kanssa.


title: Alexander Hellström

text: Kaudeksi 2010–2011 Hellström siirtyi vuoden mittaisella sopimuksella KHL-joukkue Sibir Novosibirskiin. Kaudeksi 2011–2012 hän siirtyi jatkamaan KHL-uraansa slovakialaisen Lev Popradin riveihin. Hellström pelasi noin puolet kaudestaan kuitenkin Slovakian Extraligan HK Popradin puolella. Elokuussa 2012 hän palasi taas kotimaahansa ja siirtyi try-outille Elitserien-joukkue Brynäs IF:ään paikkaamaan Lars Jonssonin loukkaantumista. Hellström pelasi siellä kuusi European Trophy -ottelua, mutta hän jäi ilman jatkosopimusta ja palasi syyskuussa kaksi sarjatasoa alemmas IF Björklöveniin pelaamaan Ruotsin I-divisioonaa. Hellström oli kauden päätteeksi nostamassa joukkuetta Allsvenskaniin. Toukokuussa 2013 hän teki kaksivuotisen jatkosopimuksen Björklövenin kanssa. Kaudella 2013–2014 Hellström nousi joukkueen varakapteeniksi ja sijoittui 95 minuutillaan Allsvenskanin jäähypörssissä kymmenenneksi.


title: Alexander Hellström

text: Hellström siirtyi kaudeksi 2015–2016 vuoden mittaisella sopimuksella SHL:ssä (ent. Elitserien) pelaavan Örebro HK:n joukkueeseen. Hän jakoi joukkueen sisäisen tehotilaston voiton Libor Hudáčekin ja Joel Mustosen kanssa lukemalla +7. Kaudella 2016–2017 Hellström nousi Örebron varakapteeniksi.


title: Alexander Hellström

text: Hellström pelasi alle 20-vuotiaiden MM-kilpailuissa vuonna 2007 sekä alle 18-vuotiaiden MM-kilpailuissa vuonna 2007, jolloin hän voitti pronssia. Hellström pelasi myös alle 18-vuotiaiden U-18 Junior World Cupissa vuonna 2004 voittaen pronssia. Yhteensä hän on pelannut 22 nuorten ja 23 poikien maaottelua.


title: Monongalian piirikunta

text: Monongalian piirikunta on piirikunta Länsi-Virginian osavaltiossa Yhdysvalloissa. Piirikunta on perustettu vuonna 1776 ja sen nimi juontuu Monongahela-joesta. Vuonna 2010 piirikunnan asukasluku oli 96 189. Hallinnollinen keskus on Morgantown.


title: Monongalian piirikunta

text: Piirikunnan pinta-ala on 950 km², josta maata on noin 930 km² ja vesistöjä 15 km².


title: Monongalian piirikunta

text: Vuoden 2000 väestönlaskennan mukaan Monongalian piirikunnassa oli 81 866 asukasta, 33 446 taloutta ja 18 495 perhettä. Väestötiheys oli 88/km². Asukkaista yli 92 prosenttia oli valkoihoisia. Piirikunnan talouksien mediaanitulo oli 28 625 dollaria ja perheiden 43 628 dollaria. Miesten mediaanitulo oli 33 113 dollaria ja naisten 23 828 dollaria. Tulot henkilöä kohden olivat 17 106 dollaria. Noin 11,3 prosenttia perheistä ja 22,8 prosenttia koko väestöstä, 17,9 prosenttia alle 18-vuotiaista ja 8 prosenttia yli 65-vuotiaista eli köyhyysrajan alapuolella.


title: Kiihdytetty fissiopommi

text: Kiihdytetty fissiopommi (engl. boosted fissionbomb) on ydinase, joka käyttää pientä määrää fuusiopolttoainetta kiihdyttämään, ja sitä kautta voimistamaan, pommissa tapahtuvaa fissioreaktiota. Neutronit, jotka fuusioreaktio vapauttaa, osallistuvat fissioon ja mahdollistavat useamman halkeamisreaktion tapahtumisen kuin ilman tälläistä kiihdytystä. Tämän vuoksi suurempi osa pommin fissiilistä materiaalista osallistuu ydinräjähdykseen ennen kuin pommin ydin hajoaa. Fuusioreaktiot itsessään lisäävät räjähdyksen energiaa vain vähän, arviolta 1%.


title: Kiihdytetty fissiopommi

text: Kiihdytetty fissiopommi mahdollistaa atomipommien miniaturisoinnin, koska entistä pienempi määrä fissiiliä materiaalia (uraania tai plutoniumia) tarvitaan teholtaan ekvivalenttiin räjähdykseen. Kriittinen massa on helpompi saavuttaa, kun räjähdyshetkellä on runsaasti nopeita neutroneita ilman että tarvitaan erillistä köyhdytetystä uraanista tehtyä "tamper"-osaa (pitämässä pommi koossa mahdollisimman pitkään räjähdyksen alkaessa). Ensimmäinen imploosiota käyttänyt ydinpommi, Fat Man, oli halkaisijaltaan 1,5 metriä ja käytti kolme tonnia tavanomaisia räjähteitä imploosion aikaansaamiseen. Nykyisten vetypommien primääriset fissioräjähteet taas käyttävät lähes aina kiihdytystä, joten esim. W88-ydinkärjet voidaan tehdä huomattavasti pienemmiksi ja keveämmiksi.


title: Kiihdytetty fissiopommi

text: Atomipommin kiihdytyksen idea esitettiin ensi kerran Los Alamosissa vuonna 1947.


title: Kiihdytetty fissiopommi

text: Nykyiset strategiset ydinaseet käyttävät lähes poikkeuksetta kiihdytystä niiden fissiota käyttävissä osissa. Käytetty fuusiopolttoaine on yleensä kaasumaista tritiumia tai deuteriumia tai niiden sekoitusta. Myös kiinteää litiumdeuteridia on käytetty joissain tapauksissa, mutta kaasumaiset aineen etuna on sen helppo varastointi aseen ytimen ulkopuolella. Vähän ennen imploosiota fuusiopolttoainetta suihkutetaan joko pommin onton plutoniumytimen sisään tai ytimen ja sen suojakuoren välissä olevaan tyhjään tilaan (ns. "levitated pit"-rakenne). Räjähdyksen aikana, kun noin 1% fissioivasta aineesta on kulunut, lämpötila on noussut niin korkeaksi että fuusioreaktio polttoaineessa alkaa.


title: Kiihdytetty fissiopommi

text: Kiihdytyksen vaikutuksesta saadaan jonkinlainen käsitys, kun huomataan että yhden moolin tritiumia (3 grammaa) ja yhden moolin deuteriumia (2 grammaa) täydellisen fuusioitumisen tuottavan yhden moolin neutroneita, jotka kykenevät fissioimaan yhden moolin plutoniumia (239 grammaa) - kun aseesta muualle karanneet neutronit jätetään huomioon ottamatta. Tämä tuottaa 4,6 moolia sekundäärisiä neutroneja, jotka taas kykenevät fissioimaan 4,6 moolia lisää plutoniumia (1 099 grammaa). Tämän yhteensä 1338 gramman plutoniumia näissä kahdessa fissioreaktion sukupolvessa tuottaisi 23 kilotonnia TNT:tä vastaavan räjähdystehon, ja käyttäisi 29,7 % 4,5 kg:tä plutoniumia sisältävän pommin mahdollisesta fissiotuotosta (osa plutoniumista tarvitaan kriittisen massan muodotamiseen imploosiossa). Itse 5 gramman fuusiotehoaineen vapauttama energia olisi vain 1,73 % siitä mitä 1 338 gramman plutoniumin fissio tuottaisi. Tätäkin suuremmat tehokkuudet ja räjähdysvoimakkuudet ovat mahdollisia, koska ketjureaktio ei lopu vain kahden neutronisukupolven jälkeen.


title: Kiihdytetty fissiopommi

text: Kiihdytetty fissio on eräiden arvioiden mukaan ollut pääasiallinen syy ydinaseiden tehokkuuden 100-kertaiseen kasvuun vuoden 1945 jälkeen.


title: Kiihdytetty fissiopommi

text: Kiihdytettyjen ydinpommien toinen hyvä puoli on, että niistä voidaan tehdä immuuneja lähellä räjähtävien ydinaseiden neutronisäteilylle. Aikaisemmat ydinpommimallit saattaisivat tuottaa ydinräjähdyksen ennenaikaisesti ydinsodassa, jos niiden lähellä räjähtäisi toinen ydinase.


title: W76-ydinkärki

text: W76-ydinkärki on amerikkalainen vetypommin sisältävä ydintaistelukärki, jota suunniteltiin 1970-luvulla monikärkiohjusten taistelukärjeksi. Sitä valmistettiin vuosina 1978-1987, ja se on edelleen (2016) palveluskäytössä.


title: W76-ydinkärki

text: W76:n tarkkoja ulkomittoja ei tiedetä. Se painaa 164 kg ja ydinräjähteen räjähdysteho on 100 kilotonnia.


title: W76-ydinkärki

text: Trident I ja Trident II SLBM-ohjukset voidaan varustaa neljällätoista W76-taistelukärjellä.


title: W76-ydinkärki

text: Asetta on valmistettu yhteensä 3 030 kappaletta. Se on Yhdysvaltojen asevoimien yleisin ydintaistelukärki. Se on käytössä myös Britannian laivastolla maan ydinpelotteeseen kuuluvilla, Trident-ohjuksia kantavilla neljällä sukellusveneellä.


title: Mk 101 Lulu

text:
Mk-101 Lulu oli ilmasta pudotettava ydinräjähteen sisältänyt syvyyspommi. Sen kehitti Yhdysvallat kylmän sodan aikana 1950-luvulla. Se käytti W34-ydinkärkeä, jonka räjähdysteho oli 11 kilotonnia TNT:tä. Yhdysvaltain laivasto otti aseen palveluskäyttöön sukellusveneiden torjuntaan vuosina 1958–1971. Siitä oli viisi eri versiota. Asetta myös varastoitiin USA:n ulkopuolelle NATO-maiden varastoihin, mutta amerikkalaisten joukkojen valvontaan.
Se voitiin pudottaa ainakin Avro Shackleton, Lockheed P-2 Neptune ja Lockheed P-3 Orion pommikoneista.


title: Mk 101 Lulu

text: Aseen pituus oli 229 cm, halkaisija 46 cm ja se painoi 540 kg.


title: Mk 101 Lulu

text: Pommissa ei ollut kehittyneitä turvajärjestelmiä, vaan jos toimintakuntoon viritetty Mk-101 Lulu vieri laidan yli sotalaivan kannelta, se räjähti upottuaan asetettuun räjähdyssyvyyteen (siinä ei ollut vapaan pudotuksen tunnistinta, joka olisi huomannut milloin se pudotettiin lentokoneesta).


title: Mk 101 Lulu

text: Mk-101 Lulun korvasi yleiskäyttöinen B57-ydinpommi 1960-luvulta alkaen. B57:tä voitiin käyttää sekä maakohteiden strategiseen pommitukseen että syvyyspommina sukellusveneitä vastaan. Nykyisin ydinräjähteitä ei suunnitella enää käytettävän sukellusveneiden torjuntaan. Ydinasevallat USA, UK, Ranska, Venäjä ja Kiina poistivat kaikki sukellusveneitä vastaan tarkoitetut ydinaseet palveluskäytöstä vuoden 1990 tienoilla.


title: Kristin Gierisch

text: Kristin Gierisch (s. 20. elokuuta 1990 Zwickau) on saksalainen kolmiloikkaaja. Gierisch edustaa LAC Erdgas Chemnitziä ja hänen valmentajanaan toimii Harry Marusch.


title: Kristin Gierisch

text: Gierisch sijoittui kuudenneksi alle 18-vuotiaiden MM-kilpailuissa 2007 ja viidenneksi alle 20-vuotiaiden EM-kilpailuissa 2009. Hän selviytyi loppukilpailuun alle 23-vuotiaiden EM-kilpailuissa 2011, muttei osallistunut siihen.


title: Kristin Gierisch

text: Gierisch karsiutui loppukilpailusta Istanbulin MM-hallikilpailuissa 2012. Hän sijoittui yhdeksänneksi Zürichin EM-kilpailuissa 2014 ja neljänneksi Prahan EM-hallikilpailuissa 2015 sisärataennätyksellään 14,46. Vuoden 2015 MM-kilpailuissa Pekingissä hän sijoittui finaalin kahdeksanneksi tuloksella 14,25.


title: Kristin Gierisch

text: Gierisch saavutti hopeaa vuoden 2016 sisäratojen MM-kilpailuista Portlandista tuloksella 14,30. Saman vuoden Amsterdamin EM-kilpailuissa hän oli kahdeksas ja Rio de Janeiron olympialaisissa yhdestoista.


title: Kristin Gierisch

text: Gierisch voitti sisäratojen Euroopan-mestaruuden Belgradissa 2017 tuloksella 14,37. Lontoon MM-kilpailuissa 2017 hän sijoittui viidenneksi tuloksella 14,33. Berliinin EM-kilpailuissa 2018 hän saavutti hopeaa ulkorataennätyksellään 14,45.


title: Kristin Gierisch

text: Ulkoradoilla


title: Kristin Gierisch

text: Sisäradoilla


title: Morgantown

text: Morgantown on kaupunki ja Monongalian piirikunnan hallinnollinen keskus Länsi-Virginian osavaltiossa Yhdysvalloissa. Kaupunki on perustettu vuonna 1838. Kaupungin pinta-ala on 27,5 km² ja vuonna 2010 siellä oli 29 660 asukasta. Kaupunki sijaitsee Monongahela-joen varrella ja siellä toimii muun muassa oma yliopisto.


title: Morgantown

text: Vuoden 2010 väestönlaskennan mukaan Morgantownissa oli 29 660 asukasta, 11 701 taloutta ja 3 827 perhettä. Väestötiheys oli 1 126/km². Asukkaista yli 89,7 prosenttia oli valkoihoisia ja 4,1 prosenttia mustia. Vuonna 2000 kaupungin talouksien mediaanitulo oli 20 649 dollaria ja perheiden 44 622 dollaria. Miesten mediaanitulo oli 33 268 dollaria ja naisten 24 944 dollaria. Tulot henkilöä kohden olivat 14 459 dollaria. Noin 15 prosenttia perheistä ja 38,4 prosenttia koko väestöstä, 23,3 prosenttia alle 18-vuotiaista ja 8,3 prosenttia yli 65-vuotiaista eli köyhyysrajan alapuolella.


title: Trivia Crack

text: Trivia Crack on Etermaxin 27. lokakuuta 2013 julkaisema tietovisamobiilipeli, jota pelataan online-tilassa muiden käyttäjien kanssa. Peli on saatavilla yli 20 eri kielelle.